text:
Ungdómurin flytur alsamt meira hagar, hann hevur bestu møguleikarnar fyri einari góðari yrkisleið, góðum trivnaði og góðum frítiðartilboðum. Fyri at tryggja framhaldandi menning i samfelagnum, er størsta avbjóðingin nú og í framtíðini at tryggja fólkavøkstur. Tørvur er tí á øllum góðum kreftum – ikki minst virkisfýsnum útisetum við dirvi og árræði. Tí hevur Tórshavnar kommuna valt at stuðla tiltakinum Jobmatch, sum verður 9. oktober í Keypmannahavn.
Tórshavnar býráð tók eitt stig herfyri, sum ikki áður hevur verið at sæð í føroyskari politiskari søgu, tá vit einmælt samtyktu visiónina um okkara høvuðsstað sum ein vakstrardepil í Norðuratlantshavi. Allir býráðslimirnir í Tórshavnar kommunu vóru tvørtur um floksmørk samdir um at seta okkum hesa felags stevnu.
Hetta, at tryggja fólkavøkstur fyri at vit kunnu hava framhaldandi menning í samfelagnum, er størsta avbjóðingin nú og í framtíðini, tí hóast vit búskaparliga hava havt rættiliga góð ár, hava vit ongan veruligan vøkstur havt í fólkatalinum í Føroyum tey seinnu mongu árini.
Ungdómurin flytur alsamt meira hagar, hann hevur bestu møguleikarnar fyri eini góðari yrkisleið, góðum trivnaði og góðum frítíðartilboðum. Tí kann henda, at ungdómurin velur at flyta uttanlands og gerst minni áhugaður at flyta heimaftur. Vit síggja nú, at bara fjórði hvør útiseti í Danmark sigur seg ynskja at flyta heim. Samstundis lækkar lutfalsliga høga burðartali í landinum av nátúrligum orsøkum.
Tá versna møguleikarnir fyri vinnuligari menning, og tí eisini møguleikarnir fyri at fáa fleiri skattakrónur, sum eru grundarlagið undir vælferðini í landinum.
Týdningarmesta tilfeingið her er okkara egna fólk. Tað besta vit tí kunnu gera, er at gera okkara samfelag so attraktivt sum til ber fyri tey, sum búgva her, og fyri tey sum kunnu hugsast at búseta seg her. Her er tað, at høvuðsstaðurin skal tryggja, at Føroyar kunnu kappast við metropolarnar í grannalondunum um hesar fortreytir, ikki bert um okkara egna fólkatilfeingi, men eisini um útlendingar, ið leita eftir møguleikum.
Vit hava longu nógv: Musikkskúlaskipanin er fantastiska vælvirkandi, og á so høgum støði, at okkara umgdómar vinna kapping aftaná kapping í útlondum. Ítrottartilboðini eru fjølbroytt, atkomulig og bílig, mentanartilboðini blóma, og vit byggja framkomnastu skúlar og ítrottarhallir í Norðurlondum. Hóast Havnin er vaksin við rúkandi ferð, er samfelagið framvegis trygt og tætt, bussarnir eru ókeypis, og vit hava ongar bíðilistar til dagstovnatilboð, sum eisini í góðsku og prísi eru væl kappingarfør við dagstovnatilboð í øðrum londum.
Kommunan vil tí saman við øllum møguligum øðrum góðum kreftum frá vinnulívi, arbeiðsmarknaði og vitanarstovnum arbeiða við meira ítøkiligum handlingsætlanum, sum taka støði í visjónini. Her verður brúk fyri øllum góðum kreftum – ikki minst virkisfýsnum útisetum við dirvi og árræði.
Vit hava nógv gott sum er, men vit bjóða ikki útisetum heim til skorin klæði og búgvið borð. Vit vilja hinvegin skapa bestu fortreytir fyri, at útisetar kunnu flyta heim at skapa nakað saman við okkum. Okkum vantar eitt støðugt samskifti um framtíðar menning, og harvið eisini um, hvussu kommunan á bestan hátt kann menna teir karmar, okkara skapandi ungdómur skal virka innanfyri.
Her er Jobmatch eitt gott amboð.
Upprunagrein.


c: text/html

text:
Tannlæknastovan tekur sær av visitiatión, kanningum og viðgerðum hjá børnum og vaksnum við serligum tørvi, sum verður ávíst til tannlæknastovuna á Landssjúkrahúsinum.
Barnatannrøkt
Hvønn mánadag er Brynhild Zachariassen, barnatannlækni í barnatannrøktini hjá Tórshavnar Kommunu á Landssjúkrahúsinum. Hennara arbeiðsøki er visitatión, kanning og viðgerð av børnum úr øllum landinum, sum verða ávíst til tannlæknastovuna á Landssjúkrahúsinum.
Tannrøkt hjá vaksnum við serligum tørvi
Umleið eina viku um mánaðin ella eftir tørvi, er Elin Svarrer Wang, sum er tannlækni í Íslandi, á Landssjúkrahúsinum. Arbeiðsøkið hjá Elin er visitatión, kanning og viðgerð av vaksnum við serligum tørvi, ið ikki kunnu viðgerast í vanligari privatpraksis.
Skurðviðgerð
Søren Hillerup, sertannlækni í tand-, mund- og kæbekirurgi, tekur sær av teimum sjúklingum, ið hava tørv á skurðviðgerð í narkosu og serligum trupulum skurðviðgerðum.
Allar aðrar skurðtannlæknaviðgerðir verða at vísa til teir tannlæknarnar í privata geiranum, sum vanliga taka sær av slíkum uppgávum. Skaðatilburðir (trauma), sum krevja skurðviðgerð, verða viðgjørdir inni á Landssjúkrahúsinum ella sendir til serdeild uttanlands.

robotstxt: allowed

filter: keep


text:
Noyða Jehova vitni fólk at skifta trúgv?
Nei, tað gera vit ikki. Í okkara týdningarmesta blaði, Vagttårnet, hava vit sagt: „Tað er skeivt at noyða fólk at skifta trúgv.“ * Hetta eru orsakirnar til, at vit ikki gera tað:
Jesus noyddi ongan at taka við síni læru. Hann visti, at lutfalsliga fá fóru at lurta eftir honum. (Matteus 7:13, 14) Tá ið nakrir av hansara lærisveinum tóku tað, sum hann segði, illa upp, noyddi hann teir ikki at verða hjá sær, men læt teir fara. – Jóhannes 6:60-62, 66-68.
Jesus lærdi sínar lærisveinar, at teir ikki skuldu noyða onnur at skifta trúgv. Heldur enn at tvinga fólk at taka ímóti góðu tíðindunum um ríkið skuldu teir leita eftir teimum, sum vildu lurta. – Matteus 10:7, 11-14.
Tað er høpisleyst at tvinga fólk at umvenda seg, tí Gud góðtekur bert, at vit tilbiðja hann av hjarta. – 5. Mósebók 6:4, 5; Matteus 22:37, 38.
Royna vit at vinna okkum limir?
Tað er rætt, at vit boða boðskapin í Bíbliuni „líka til enda jarðarinnar“, bæði alment og hús úr húsi, sum Bíblian áleggur okkum. (Ápostlasøgan 1:8; 10:42; 20:20) Og sum tey fyrstu kristnu verða vit eisini viðhvørt ákærd fyri at royna at vinna okkum limir á ólógligan hátt. (Ápostlasøgan 18:12, 13) Men einki hald er í hesum ákærunum. Vit noyða ikki nakran at taka við okkara trúgv. Tvørturímóti halda vit, at fólk skulu sleppa at nema sær kunnleika, so tey kunnu taka sína egnu avgerð.
Vit noyða ikki fólk at skifta trúgv, og vit brúka heldur ikki átrúnað til at fremja politiskt virksemi ella royna at fáa nýggjar limir við at bjóða teimum materiellar ella sosialar fyrimunir. Hetta er ein mótsetningur til tey, sum siga seg vera kristin, men sum vanvirða Kristus við at gera slíkt. *
Hava fólk rætt til at skifta trúgv?
Ja, Bíblian vísir, at fólk hava rætt til at skifta trúgv. Hon fortelur um nógv, sum valdu ein annan átrúnað enn tann hjá familjuni, og sum av fríum vilja gjørdu av at tilbiðja tann sanna Gud. Nøkur dømi um hetta eru Ábraham, Rutt, nøkur fólk í Aten og Paulus ápostul. (Josva 24:2; Rutt 1:14-16; Ápostlasøgan 17:22, 30-34; Galatiabrævið 1:14, 23) Sambært Bíbliuni hava fólk enntá rætt til at taka ta óklóku avgerð at halda uppat at tilbiðja Gud á rættan hátt. – 1. Jóhannesarbræv 2:19.
Rætturin at skifta trúgv stendur eisini í heimsyvirlýsingini um mannarættindi, sum ST hevur kallað „grundarlagið undir altjóða lóggávu um mannarættindi“. Henda yvirlýsingin sigur, at øll hava „frælsi at skifta átrúnað ella trúgv“ og „at nema sær og breiða út vitan og hugsanir“, millum annað átrúnaðarligar tankar. * Hetta merkir sjálvandi eisini, at fólk hava skyldu til at virða rættindini hjá øðrum, bæði til at varðveita sína trúgv og til at vísa hugsanum frá sær, sum tey ikki taka undir við.
Vanærir mann siðvenjurnar í familjuni, um mann skiftir trúgv?
Tað er ikki vist. Bíblian sigur, at vit skulu virða øll menniskju, uttan mun til hvat tey trúgva. (1. Pætursbræv 2:17) Haraftrat akta Jehova vitni bíbilska boðið um at æra síni foreldur, eisini um tey hava eina aðra trúgv. – Efesusbrævið 6:2, 3.
Men øll taka ikki undir við Bíbliuni í hesum. Ein kona, sum vaks upp í Sambia, fortelur: „Í okkara samfelagi var tað at skifta trúgv ... tað sama sum trúloysi, ein svikagerð móti familjuni og samfelagnum.“ Hon stóð andlit til andlits við henda trupulleikan, tá ið hon sum tannáringur fór undir at kanna Bíbliuna saman við Jehova vitnum og stutt eftir gjørdi av at skifta trúgv. Hon sigur: „Foreldrini hjá mær søgdu ferð eftir ferð, at teimum als ikki dámdi mína avgerð, og at eg hevði svikið tey. Tað var torført hjá mær, tí eg vildi gjarna gleða tey. ... At eg havi valt at vera trúføst móti Jehova heldur enn átrúnaðarligum siðvenjum, merkir ikki, at eg svíki mína familju.“ *
^ par. 2 Sí Vagttårnet frá 1. januar 2002, síðu 12, stykki 15.
^ par. 8 Til dømis gjørdi Karlamagnus umleið ár 785 eina reglugerð, sum dømdi øll í Sachsen, ið ikki vildu doypast sum kristin, til deyða. Og tann augsburgski trúarfriðurin, sum stríðandi partarnir í týsk-rómverska ríkinum undirskrivaðu í 1555, ásetti, at ein kurfúrsti skuldi vera antin rómverskkatólskur ella lutherskur, og at øll undir hansara veldi skuldu taka við hansara trúgv. Tey, sum noktaðu, blivu burturvíst.
^ par. 11 Líknandi rættindi standa í afrikanska sáttmálanum um rættindi hjá menniskjum og fólkasløgum, í amerikansku yvirlýsingini um rættindi og skyldur hjá menniskjum, í arabiska sáttmálanum um mannarættindi frá 2004, í ASEAN-yvirlýsingini um mannarættindi (ASEAN er ein samgonga millum suðureysturasiatiskar tjóðir), í evropeiska mannarættindasáttmálanum og í altjóða sáttmálanum um borgarlig og politisk rættindi. Men tað er tó ymiskt, í hvussu stóran mun tjóðirnar, sum siga seg veita hesi rættindi, í roynd og veru gera tað.
^ par. 14 Jehova er navnið á hinum einasta sanna Gudi sambært Bíbliuni.


text:
EB/Sttreymur hevur í dag gjørt sáttmála við unga leikaran Niklas Tummasarson Kruse frá Norðskála. Niklas er uppvaksin í felagnum, umfarmt at hann hevur roynt seg á ítróttareftirskúla í Danmark.
Niklas spælir á øllum offensivum plássum, bæði á miðjuni og á vengrunum, og hann má sigast at vera sannur málrevur. Í teimum 9 dystunum, hann hevur spælt síðani á Ólavsøku við 1. og 2. deild hjá EB/Streymi í ár, hevur hann skotið 8 mál. Av hesum vóru 7 dystir og 7 mál í 1. deild.
Hetta er fyrsti sáttmálin hjá Niklas, og hann er fyri eitt ár.
Vit gleða okkum at síggja unga kvika norðskálamannin á vøllinum komandi ár og ynskja honum alt tað besta!
Last Updated on hósdagin, 17. november 2016 18:50
Sæð: 1700 ferðir
EB/Streymur hevur í dag longt sáttmálan við Sjúrða Jacobsen, sum spældi við okkum í 1. deild í ár.
Sjúrður spælir á miðjuni og hann royndist sera væl saman við unga liði okkara, har hann spældi við í 27 dystir og skeyt 3 mál.
Sjúrður er uppvaksin í NSÍ og hevur mest sum bert spælt har, nevniliga øll árini frá 1994 til 2014. Í 2015 skifti hann to til Effo-liðið hjá ÍF, og í ár spældi hann so við EB/Streymi í 1. deild. Komandi ár verður tað so Effo-fótbóltur við EB/Streymi.
Talan er um eitt ára sáttmála.
Vit gleða okkum til enn eitt ár við Sjúrða og ynskja honum góða eydnu!
Last Updated on hósdagin, 17. november 2016 18:43
Sæð: 1558 ferðir
EB/Streymur brynjar seg til komandi kappingarár, nú felagið aftur verður at síggja í bestu deildini.
Í dag hevur felagið gjørt sáttmála við ein ungan evnaríkan leikara, nevniliga Tóka á Lofti.
Tóki á Lofti er uppvaksin í AB og hevur umframt AB eisini leikt við B36 í 2012, 13 og 14, umframt at hann í ár spældi við 07 Vestur.
Tóki er 24 ára gamal og spælir á miðjuni. Hann hevur fyri tað mesta spælt í 1. deild seinastu árini, men hevur spælt nakrar dystir í Effo-deildini við B36 og AB.
Talan er um eitt ára sáttmála.
Vit bjóða Tóka vælkomnan til Margáir og gleða okkum at síggja hann í blá/svørtu troyggjuni!
Last Updated on hósdagin, 17. november 2016 18:39
Sæð: 1604 ferðir
EB/Streymur hevur í dag gjørt avtalu við Heðin Askham, sum komandi ár verður høvuðsvenjari hjá Effodeildarliðnum hjá EB/Streymi.
Heðin er kendur í felagnum. Hann kom til okkara á sumri 2009, tá vit skiftu venjara, og hann var fram til endan á 2012, tá vit vunnu okkara higartil seinna føroyameistaraheitið.
Í Heðinsa tíð vunnu vit eisini steypakappingina í 2010 og 2011, báðu ferð móti ÍF, og tað var báðu ferðirnar, finalurnar vórðu leiktar í Klaksvík.
Vit ynskja Heðini væl komnan aftur í felagið!
Last Updated on mánadagin, 24. oktober 2016 19:54
Sæð: 2366 ferðir


text:
Áki Johansen hevur virkað sum venjari í mong ár og var eisini venjari í felagnum frá 2004 til 2009. Í hesum tíðarskeiðinum røkti hann nógvar uppgávur. Áki hevur vant alt frá piltum til 1. deild, og blíða og fyrikomandi lyndið hjá Áka ger, at hann er vælkomin og væl móttikin allastaðni, har hann kemur.
Síðani 2008 hevur Áki verið venjari hjá U17 dreingjalandsliðnum, og hann heldur eisini fram í hesum starvinum komandi ár.
At Áki er HBari av hjarta og hevur traðkað barna og ungdómskógvarnar í gamla HB-húsinum kann bara vera ein fyrimunur í hesum spennandi og týdningarmikla arbeiði.
Annars letur Áki okkum frætta, at ætlanin er at U18 skal hava sína fyrstu venjing mánadagin 6. januar.
Vit ynskja Áka hjartaliga til lukku við sáttmálanum og gleða okkum at síggja okkara ungu við Áka sum venjara.
Myndir: Heðin Weihe


text:
Orð: Niclas Johannesen og Petur Háberg Jacobsen
Lag: Petur Háberg Jacobsen
Tak og leið meg til ta tíðarleysu tíð.
Tú var her, vit eydnurík og lukkan hon var blíð.
Nú tú farin er út í stóru verð.
Ung og frí tú spelkin fór um gátt.
Sólin niður fer, eg siti eina her,
tú í minni lítil fitt og ker,
fyri hvørt eitt klokkuslag lívið fer avstað,
nú er tíðin tín, vakri eingil mín.
Minnist aftur á tín eyma barnagrát,
tá stormar skryktu teg úr tíni føgru dreymaverð.
Tók teg inn at mær, ruraði og bar.
Í tryggum favni alt varð aftur gott.
Náttarkvirra er, eg siti eina her,
tú í minni lítil fitt og ker,
fyri hvørt eitt klokkuslag lívið fer avstað,
nú er tíðin tín vakri eingil mín.
Rurandi nú sjálvur gamal siti eg,
kvøldið kastar skuggar yvir heiðar og um tún,
mítt farna gráa hár, farin øll tey ár,
tú vaksin men í ævir dóttir mín.


text:
Eitt fyribils úrslit av yvirlitstrolingini á Landgrunninum í vár er, at aftur í ár var væl at fáa av ársgamlari hýsu, og saman við 2015-árganginum kann hetta vónandi fáa stovnin at koma fyri seg aftur.
Í frágreiðingini verður tikið saman um báðar túrarnar, og samanberingar verða gjørdar við onnur ár.
Yvirlitstrolingarnar við Magnusi Heinasyni hava verið gjørdar á hvørjum vári síðan 1982. Høvuðsendamálið við hesum kanningum er at fáa til vega tilfar, ið skal nýtast sum ein partur av stovnsmetingum. Túrurin var eins og seinasti túrur nógv ávirkaður av ringum veðri og tekniskum trupulleikum, og fyri báðar túrar eydnaðist bert at taka 90 støðir í mun til tær 100 støðirnar, ið vóru endamálið.


text:
Hvussu verði eg Jehova vitni?
Fyri at gerast Jehova vitni, má mann gera tað, sum Jesus sigur í Matteus 28:19, 20. Ørindini lýsa tað, sum krevst fyri at gerast ein lærisveinur hjá Kristusi, sum eisini ber í sær at tosa, ella vitna, um Jehova.
1. Tú mást kanna, hvat Bíblian lærir. Jesus bað teir, ið fylgdu honum, ’gera lærisveinar og læra teir’. (Matteus 28:19, 20) Orðið „lærisveinur“ merkir bókstavliga „lærlingur“. Bíblian, og serliga tað sum Jesus lærdi, hjálpir tær at fáa eitt gott lív. (2. Timoteusarbræv 3:16, 17) Vit vilja fegin hjálpa tær at kanna, hvat Bíblian lærir. – Matteus 10:7, 8; 1. Tessalonikabræv 2:13.
2. Tú mást liva eftir tí, tú lærir. Jesus segði, at tey, ið vilja taka eftir honum, mugu ’halda alt, ið Hann hevur boðið teimum’. (Matteus 28:20) Hetta merkir, at tú mást liva eftir tí, sum tú lærir í Bíbliuni. Tað krevur kanska, at tú bæði broytir hugburð og atburð. (Ápostlasøgan 10:42; Efesusbrævið 4:22-29; Hebrearabrævið 10:24, 25) Fólk velja sjálv, um tey vilja fylgja Jesu boðum og víga sítt lív til at tæna Jehova Gudi. – Matteus 16:24.
3. Tú mást lata teg doypa. (Matteus 28:19) At verða doyptur verður í Bíbliuni samanborið við at verða grivin. (Rómbrævið 6:2-4) Vit kunnu í fluttari merking siga, at okkara gamla lív verður grivið, og at vit eftir dópin liva eitt nýtt lív. Við tínum dópi vísir tú alment, at tú hevur kannað, hvat Bíblian lærir, livir eftir tí og biður Gud um góða samvitsku. – Hebrearabrævið 9:14; 1. Pætursbræv 3:21.
Hvussu veit eg, um eg eri til reiðar at verða doyptur?
Tosa við teir elstu í samkomuni. Teir tryggja sær, at tú skilur, hvat dópurin ber í sær, fylgir tí, tú hevur lært, og hevur vígt teg til Gud av egnum fríum vilja. – Ápostlasøgan 20:28; 1. Pætursbræv 5:1-3.
Er alt hetta eisini galdandi fyri børn hjá Jehova vitnum?
Ja. Vit ala børnini upp í „tykt og áminning Harrans“, sum Bíblian áleggur okkum. (Efesusbrævið 6:4) So hvørt sum børnini gerast eldri, mugu tey kortini sjálv kanna, góðtaka og fylgja tí, sum Bíblian sigur, áðrenn tey kunnu verða doypt. (Rómbrævið 12:2) Tá ið samanum kemur, velur hvør einstakur sjálvur, hvønn trúarbólk hann vil hoyra til. – Rómbrævið 14:12; Galatiabrævið 6:5.


text:
Góði pedagogur - Legg frá tær
Jú av hjartanum meini eg tað, og sum skattgjaldari og harvið eri við at gjalda tykkara løn so skammist eg við tykkum og tykkara framferðarhátt.
Greinin er um tykkum, sum samfelagið hevur lati tykkum tað álit at tit skulu vera um okkara allar veikastu í samfelagnum, tit sum arbeiða á vardum stovnum undir landinum.
Tit hava sviki okkara álit á tykkum, tit vita væl hvat fylgir tað hevur at niðurleggja røktina av hesum stakkals menniskjum sum eru tey veikastu av teim veikastu her á landið. Tit vita væl at nógv av teimum eru alla tíð fult avhengi av at alt teirra lív koyrir eftir einari professionellari ætlan, nógv brúka eina fleiri ára verkætlan at byggja sín førleika upp har tit svíkja tey og fara heim grundað ónøgd við løn sum tit sjálvi hava valt at góðtaka tá tit átóku tykkum hesa álvarsomu ábyrgd, og sum tit nú hava sviki.
Tit hava sviki okkara álit við at svíkja familjur sum vóru um at skrædna sundur av ábyrgd og sorg yvir teirra fjølbrekað barn við at kroysta hesi stakkals menniskjur inn aftur í teirra heim við óbótaligum skaða fyri foreldur, teirra systkjum og annars avvarðandi. Taka tey innaftur 2-3 dagar og síðani aftur blaka tey útaftur til familjurnar.
Tit hava sviki okkara álit á tykkum at vera um øllum okkara autistum, tey sum als ikki tola broytingar har skaðin tekur mánaðir at byggja uppaftur.
Haldi ikki eg sigið ov nógv at tit hava við tykkara gerðum sparka og knúsa nógv av okkara sum uppá forhond liggja niðri. At sparka og knúsa ein liggjandi persón má vera at rokna sum tað mest ússaliga mann kann finna uppá. Tað ábyrgdina eiga og skulu tit pedagogar hjá tí almenna taka á tykkum.
Taki fult undir við útsøgnina hjá almannastjóranum, haldi at tit skuldi øll umhugsa at sagt upp, tit eru ikki verd at hava ábyrgdina av okkara veikastu í samfelagnum.
Undrist eisini yvir teir nógvu ikki faklærdu í felagnum, helst eru tit ein ikki so lítil partur í felagnum, hvat gera tit í verkfalli? Tit eru ikki partur av lønarósemjuni. Herrópið hjá felagnum er “líka útbúgving líka løn” tað vil siga at tit sum ikki eru útbúgvin fáa ikki eina krónu av úrslitinum av semjuni, tit fingu í boði, við dag eitt, ein lønarvøkstur uppá 2,3 og 2,5 % yvir 2 ár.
Ein fiskimaður sum dregur línu á opnum dekki í ódnarveðrið og ein kontórmús frá 8-16 kunnu tey samanlíknast í fortreytum til lønarsamráðingar? Nei, hugsi ikki. Líka so lítið kann man samanlíkna pedagogar sum ansa frískum børnum frá 8 til 16 og hava fríð hvørt einasta kvøld og vikuskifti, við pedagog sum arbeiðir á stovni við fjølbrekaðum, døgnið runt, hvønn dag, hvørt kvøld, eisini í vikuskiftunum har tey ofra samveru við familju og tað gongur bæði yvir børn og makað teirra. Sjálvandi skulu tey sum ofra mest fáa mest. Er tað ein framvegis trupulleikin at pedagogar hava somu lærutíð, so loys tað við at tey sum passa frísk børn fara niður í eitt ára útbúgving. Tað eru nógvar mammur sum hava klára at fostra børn upp uttan nakra útbúgving. Orsøkin er einføld: hjarta við í tí arbeiðinum tú gerð. Tó ikki misskilja meg pedagogar á barnagørðum gera eitt megnar gott arbeiðið og eru neyðugur at hava har til at lofta tey veiku børnini.
Tað kann bara ikki vera rætt at tey eru so nógv at tey dekka øll tey “frísku” børnini eisini. Tað vil svara til at vit eisini hava læknar sum dekka øll tey frísku fólkini í samfelagnum, so skuldi tað kanska veri fleiri hundrað læknar í Havn, tað kann ikki vera rætt.
At formaðurin í pedagogfelagnum sleppur so kredittleyst at vaska hendur sum ein annar Pilatus har hann ferð aftaná ferð sleppur at leggja alla ábyrgd av at tey í hansara felaga sparka og knúsa okkara allar veikastu, sum longu lógu niðri, yvir á almennu lønardeildina og tess politikarar. Ikki ein tann einasti mótspurningur frá útvarpsfólkunum um tykkara ábyrgd at sparka til liggjandi sjúk fólk.
Eg vil loyva mær at pástanda at um tey veikastu sjúku sum longu lógu niðri og sum nú vera niðursparkaði og skadd við varandi meini av pedagogum sum ikki kenna sína ábyrgd, um hesi fingu líka nógva rúmd í Útvarp Føroya sum tey samkyndu, so var verkfalli langsíðan av og pedagogarnir farnir, við skomm í sinnið, aftur til arbeiðis.
Anskar Hansen
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Oljuprísurin hækkar í morgun. Ein tunna verður í morgun seld fyri 83,58 dollarar pr. tunnu.
WTI-oljan verður seld fyri 83,58 dollarar pr. tunnu í New York í morgun eftir eina hækking á 69 cent, meðan Brent oljan er hækka við 74 cent til 82,11 dollarar pr. tunnu.
”Tað eru fleiri tekin um, at kreppan er um at hæsa av og at búskapurin í USA er við at koma fyri seg aftur. Samstundis hevur tað verið kalt í USA, og hevur hetta eisini verið viðvirkandi til ein hækkandi oljuprís” sigur Ben Westmore, serfrøðingur við Bloomberg News.
Til samanberingar kann nevnast, at fyri góðum árið síðani var prísurin á WTI oljuni 36 dollarar pr. tunnu.
Kelda: Boersen/EPN/Stocklink.no


text:
18. desember 2017Nr. 160
Kunngerð um broyting í kunngerð um at skipa fiskiskapin eftir makreli við fiskiførum undir føroyskum flaggi í 2017
(Stilling av atgongd til vinnuligar royndir í ES sjógvi)
§ 1
Í kunngerð nr. 138 frá 22. desember 2016 um at skipa fiskiskapin eftir makreli við fiskiførum undir føroyskum flaggi í 2017, sum broytt við kunngerð nr. 2 frá 5. januar 2017, kunngerð nr. 6 frá 26. januar 2017 og við kunngerð nr. 63 frá 23. mai 2017, verða gjørdar hesar broytingar:
1. § 15 verður orðað soleiðis:
“§ 15. Av kvotuni, sambært § 3, stk. 1, kunnu føroysk skip fiska upp til 38.576 tons í ES sjógvi og 45.029 tons í norskum sjógvi. Atgongdin at fiska kvotuna, sum kann fiskast í ávikavist norskum og ES sjógvi, verður tillutað fiskiførum í sama lutfalli sum egna árskvotan.”
2. § 16 verður orðað soleiðis:
“§ 16. Fiskiskapurin av kvotuni hjá nótaskipum, sambært § 4, stk. 1, í ES sjógvi er avmarkaður til í mesta lagi 21.281 tons og í norskum sjógvi til í mesta lagi 26.592 tons. Atgongdin at fiska kvotuna, sum kann fiskast í ávikavist norskum og ES sjógvi, verður tillutað fiskiførum í sama lutfalli sum egna árskvotan.
Stk. 2. Umframt avmarkingina í stk. 1, kann fiskiskapurin av kvotuni hjá nótaskipum, sambært § 4, stk. 1, fara fram í ES sjógvi upp til 500 tons. Hóast § 16, stk. 1 verður atgongdin at fiska sambært hesum stykki tillutað fiskiførum í bólkinum sum felags atgongd.”
3. Í § 17, stk. 2 verður “1.500 tons” broytt til: “1.000 tons”.
§ 2
Henda kunngerð kemur í gildi dagin eftir, at hon er kunngjørd.
Fiskimálaráðið, 18. desember 2017
Høgni Hoydal (sign.)
landsstýrismaður
/ Rógvi Reinert (sign.)


text:
Camping túr á Giljanesi 7 til 9 juni 2013
Vit báðir Gudmundur and me fóru vestur við vogninum og settu telti upp og so
suður aftur eftir mammu :o)
So eru Eydna og Bartal komin vestur
Maibritt, Andrass, Rannvá og Ásbjørn eru nú eisini komin vestur, nú mangla bara Petur og tey vit saknað tykkum her ......
Telti hjá Maibritt og Andrass er mega stórt
Ein Irish Coffee er ikki so galin, Bartal fekk bara Føroyskt kaffi hann
skuldi koyra. Tey hava billettir til Country festivalin
Klokkan 10:30 fara tey bæði at lurta eftir onkum, verða aftur um 2 tímar :o)
Klokkan er 03:30 og lagi er avbera gott :o)
Eydna og Bartal eru afturkomin :o)
Sangur á skránni
Ljóst nú klokkan er 03:40
Rannvá er uppi enn :o)
Mammutussan og bobbytussan spaseritúr leygarmorgunin
Andrass stákast við morgunmat :o)
Gudmundur skuldi spæla dyst í Sandavági, so vit spákaðu yvir, uml 10 min at
ganga. Gekk heilt gott hjá teimum, vunnu 2 og ein javnan :o)
Mín fitta kona við vakrari bakgrund :o)
Så er det grilltid
Giljanes er sera sera væl egna til camping og telt saman :o)
Ups sorry Andrass hettar var ikki við vilja :o)
Mega mega hyggeligt
Onkur má bara fáa sær ein lúr, 10-15 min ger undurverk :o)
Tit, sum ikki vita tað hettar er Andrass ein sera fittur maður úr Hvalvík :o)
sorry agen
Vit grillaðu eina oksasteik, riggaði ordiliga gott hesaferð, einki yvirbrent
Leygarkvøldi fóru Eydna og Bartal á Country festival í Sørvági
Trýfóturin er ikki so galin :o)
Sunnudagin fóru vit inn at gera morgunmat
Góðar umstøður á Giljanes Camping
Laila hevur baka vaflur :o)
Niðurpakking byrja
Gudmundur er frisør í dag :O)
So eru vit aftur í Maritugøtu
Gilli hevur fingið trampolin so Gudmundur fór beina kós har
Vit takk fyri ein sera góðan og hugnaligan campingtúr, og bíða við spenningi til næsta túr :o)


text:
Sambært § 36 í yrkisútbúgvingarlógini er ásett soleiðis: Lærlingur og lærupláss kunnu gera avtalu um at leingja útbúgvingartíðina, um lærlingurin,
- vegna sjúku hevur verið burtur frá virkinum meir enn 10% av ásettu lærutíðini
- er burtur frá virkinum vegna eykaundirvísing í skúla, smb. § 9, stk. 4.
- hevur farloyvi í sambandi við barnsburð ella ættleiðing
- hevur niðursetta arbeiðstíð ella farlovvi orsakað av serligum viðurskiftum
Um avleiðingarnar av eini avtalu eftir stk. 1 verða tær, at útbúgvingartíðin verður longd meira enn ta tíð, sum lærlingurin hevur verið burtur, so er avtalan bert galdandi, um viðkomandi yrkisnevnd góðkennir avtaluna.
Eru lærlingur og lærupláss ikki samd um longda útbúgvingartíð vegna fráveru sum nevnt í stk. 1, kann viðkomandi yrkisnevnd, eftir áheitan frá pørtunum, áseta longda tíðarskeiðið.
Um lærlingur og lærupláss koma ásamt um at leingja lærutíðina, so skal hetta fráboðast Yrkisdeplinum á oyðublaðnum Umsókn um broyting í lærusáttmála
Hetta hevur týdning fyri at fyrisitingin og skúli kunnu fáa fráboðan um, at lærutíðin hjá viðkomandi lærlingi er longd, og at lærlingur t.d. tessvegna ikki fær møtt upp til skúlagongd, ella at lærlingur, sum møguliga skal hava almannastuðul, kann fáa váttan um, at lærutíðin er longd t.d. vegna sjúku ella farloyvi orsaka barnsburð.


text:
- Publiceret den 19 novembur 2012
- Víst: 2914
Tann 14.11.12 hevði eg eitt áhugavert prát við Jens hjá Dalberg. Jens og konan, Solveig, eru blídlig fólk, so tað var ein hugnalig løta við tí góða drekkamuðinum í snotiliga heimi teirra, Geilartúni 16, í Havn.
Her fáa vit ein part av samrøðuni við Jens:
Eg eri føddur við Gjógv 08.07.1921 og eri giftur við Solveig f. Andreasen, úr Vík. Vit eiga fýra børn: Nora, Elin, Berghild og Egil.
Jens - í Geilartúni 16 í 2012.
Eg fór mín fyrsta túr til skips í 1936 við "Egeriu". "Egeria" var ein lítil slupp, ið Kristian á Fløtti hevði keypt av Tvøroyri fyri 7000 krónur. Kristian førdi hana sjálvur, og fleiri gjáarmenn vóru við. Ikki minnist eg hvørjir, men pápi, Kristian Johannes, var so ein. Seinni fór eg við Sofusi hjá Siggu, sum førdi "Fame" - hjá Haraldsen, í Fuglafirði. Eg minnist serliga tann eina túrin, vit sigldu niður við fiski undir Krígnum - hetta var í juli mánaði 1942, og tá førdi Meinhard Jacobsen, úr Fuglafirði, "Fame". Vit lógu á Fuglafirði og tóku ímóti fiski, og so eitt kvøldið fóru vit av stað - Karl Jacob var motorpassari. Hetta var ein sjáldsamur túrur. Tá ið vit komu í Lorvíksfjørð, slakkaði motorurin knappliga av, og so steðgaði hann. Teir lupu niður at hyggja, men har var eingin feilur at síggja, og so varð roynt at starta hann aftur. Hetta tók sína tíð, tí hann skuldi gløðast, og so tá ið hann endiliga fór í gongd, vóru vit riknir við streyminum inn aftur á Fuglafjørð. So hildu vit av stað aftur, og eystan fyri Nólsoynna komu vit fram á eina minu, ið vit skutu hol á, áðrenn vit fóru víðari út á Hornið, haðani kósin skuldi setast móti Onglandi.
Seinni hoyrdu vit tað, at hetta sama kvøldið varð"Sanna" av Glyvrum søkt av einum flúgvara á Horninum - eystur úr Fugloynni (eitt stað, ið hevði samaband við kósir og minubeltið). Manningin á "Sannu" kom rógvandi inn á Fuglafj'ørð. Løgið er at hugsa sær, at hevði motorurin ikki steðgað - og minan ikki hindrað okkum - so høvdu vit verið á Horninum um somu tíð sum tann týski flúgvarin, ið søkti "Sannu".. - Vit komu so niður í øllum góðum - seldu og sigldu so upp aftur. Eg minnist, at eg stýrdi, veðrið var gott - mjørkaflólkar og klárt ímillum. Knappliga síggi eg ein flúgvara koma so beint ímóti okkum, og eg skundi mær at rópa menninar upp. Skiparin og ein annar maður komu so inn í stýrihúsið, og vit gjørdu okkum klárar at skjóta, Flúgvarin fleyg aftur um okkum, snarar so á og kemur so fram ímóti okkum, tætt niðri við sjógvin. Skiparin stóð klárur at skjóta, men hann bíðaði, til hann sá pilotin, tí hann ætlaði at skjóta pilotin. Men í tí hann skal trekkja av, snarar flúgvarin frá okkum og hvørvur - tað var ein týskur flúgvari. Eg haldi, at hatta var tann ringasta løtan, ið eg havi upplivað nakrantíð. Vit komu so aftur í øllum góðum, men heimafólkið var blivið bangið um okkum. Skipini sendu altíð telegramm heim, tá ið tey vóru komin niður, og tað gjørdu vit eisini, men upp á onkran máta kom telegrammið ikki fram, so tað var ikki so løgið, um fólk vóru bangin.
Eg búði við Gjógv til 1949, tá giftist eg við Solveig og flutti til Víkar. Har búðu vit í 3 ár, og síðani fluttu vit higar til Havnar. Eg var sjómaður til 1970, og í 1973 gjørdist eg fastur vrakari á Bacalao. Ta fyrstu tíðina var tað mest saltfiskur, ið vit vrakaðu. Vit vóru fleiri, ið stóðu við eitt borð, so tað var ikki so galið. Men so kom góðskumetingin av feskum fiski, og tað gjørdist meira trupult. Skiparunum, teimum, ið avreiddu feskan fisk, dámdi ikki hetta, ið vit kallaðu B-fisk, sum var nummar 2 feskur fiskur, sum altso ikki var nóg feskur. Tað var fittur prísmunur á A og B-fiski, og har skuldi eg vera dómari. Tað var ikki altíð so tespiligt - mann kundi fáa okkurt orðið og væl tað. Í fyrstani kendi eg hetta rættuliga beiskt, men mann venist við alt - eisini tað. Men tað gekk ikki long tíð, so sannaðu allir tað, at tað mátti bara vera so við góðskumetingini, og so gekk tað heila lættari.
Jens Eysturi undir Hamri - í mai 2006.
Tað var stuttligt at leita eftir reka, rekamenn vóru allastaðni, og teir vóru eisini við Gjógv, tí Gjógv er rekapláss. Nýggjustovumenninir mundu vera teir, ið gingu mest í fjøruni. Tað gjørdist mestsum ein sportur hjá okkum ungu at leyp út í brotini eftir reka, og reglan var hon, at tann, ið fyrst fekk fatur á rekanum, hann átti hann.Tað kom ofta nógvur reki, og eg minnist, at einaferð hevði eitt skip mist dekslastina, og tá rak ein rúgva av "tvey ganga fýra" plankum inn í fjøruna. Eg minnist tað, at eg fekk 15 sovorðnar plankar, og teir komu serliga væl við, tí 2. mars 1938 kom eitt sovorðið ódnarveður, ið fór við tekjuni á aðrari síðuni hjá okkum, so plankarnir blivu brúktir til at leggja undir ta nýggju tekjuna. Tað var í hesi somu ódnini, at "Fossanes" gekk burtur undir Íslandi. Hetta var ein ring nátt hjá okkum. Leivur, bróðir, var akkurát føddur hesa náttina, og omma lá sjúk og gomul á loftinum, tá ið takið fór, so pápi mátti bera hana í kneppinum niðurundir. Sjálvur hevði eg verið í Havn, og lá tá veðurfastur í Klaksvík - gisti hjá Peturi í Jákupsstovu. Plankarnir hjá mær blivu brúktir til undirsløg, og Anton á Klá fór heim í Dal og tók takið av einum húsi, ið vegmenninir brúktu, og tað takið bleiv so lagt á ta náttina. - Eitt høgættarkvøld fór pápi (Christian Johannes Jacobsen) í myrkrinum Eystur í Fjøru at leita eftir reka, og tá ið hann kom eystur, helt hann seg síggja okkurt í urðini, men hann sá ikki, hvat tað var. Hann fer so til hetta, nertir við tað og følir, at tað er logið, so hann hvakk við. Tá var tað ein ær, ið var omandottin í Kalsoynni. Ærin var heil og var nýliga dottin, tí hon var frísk. Hon bleiv so flett, og kjøtið bleiv saltað og brúkt til matna, og tað riggaði fínt. - Einaferð var ein sildreki komin upp á land innan fyri Ustangan, og tað var pápi, sum fann hann. Pápi var stórur smádrongur tá, so Jóhan í Nýggjustovu kom við einum enda og sóknarongli og tjóðraði sildrekan fastan. Sum finningarløn fekk pápi ein fót av stødd - mitt um hvalin - so tað var ikki smávegis, tí sildrekatvøst er gott, men spikið nyttar einki, tí tað er for feitt og rennur so nógv.
Eg haldi tað, at eg man vera tann yngsti, sum nakrantíð hevur verið í Búgvanum. Hetta var í 1938 - eg var 16 ára gamal, hevði havt tuberklasmittuna og var júst afturkomin av Sanatorii fyrst í juli mánað. Tað var Rasmus í Bíggjarlagnum, ið spann hetta i. Við vóru Jógvan hjá Klæminti, Sigurð í Hoygarðinum, Símun í Sámalsstovu, Jákup í Stólpa, Rasmus í Bíggjarlagnum og ein ella tveir aðrir, sum eg ikki minnist beint nú. Vit fóru sum vant upp á Smørklett og haðani upp á tað Gula Høvdið og settu strangan upp har. So var tað at sleppa upp á kantin á Rókini, ið gongur eftir allari eystursíðuni. Vit høvdu eina fleygastong, og so smoygdu vit netið av niður móti horninum. So setti Símun í Sámalsstovu seg á hornið - millum armarnar - og Sigurð trýsti hann so upp eftir berginum, so langt sum stongin rakk. Símun hevði eina tráðu hjá sær, sum var einar 6 alin long. Tráðan hevði eitt band í endanum, og hann rakk akkurát at leggja á kongin uppi á kantinum. Síðani gingu vit alla eystursíðuna eftir Rókini - líka í Letkatl. Eystursíðan hevur ongan fugl, so vit fóru á Royðurókina, sum er á vestursíðuni - um miðjan Búgvan. Vit vóru har lítið meir enn ein dag og fingu einar 4000 fuglar. Tað bleiv so grúiliga keðiligt veður, at vit noyddust at gevast. Vit høvdu ein sera ringan túr niður aftur, tí tað regnaði so illa, at tað bleiv so øgiliga hált.
Undir Krígnum - tá vit gjørdu trappurnar í Gjónni - funnu vit ungu uppá at fara í Lundatorvu í Búgvanum eftir lunda. Við vóru m.a. Jógvan á Rætt, Hans á Rætt og Petur á Fløtti. Tað ringasta var at sleppa á land í Búgvanum. Tað er eitt ávíst stað - eitt spor - niðri í sjóvarmálanum at seta strangan í. Smørklettur liggur so út og sneiðir á skák niðureftir, so har er einki undirlendi. Eingin vildi koma við at vísa okkum á hetta sporið, men so fingu vit Pól Jóhannes á Bø, og hann vísti okkum, hvar strangin skuldi setast. Strangin var henda bambusstongin, sum teir funnu við "Gudrun Zoegu" millum londini. Kristian á Fløtti var skipari, og stongin var 18 alin long. Eg fór so upp eftir stranganum, men tað var ikki so lætt, tí stongin var so hál eftir at vera sleipað allan vegin vestur, men tað gekst væl kortini. Hetta var ein góður túrur, og vit fingu 415 lundar.
Einaferð var eg við "Føroyinginum" eysturi í Hvannasundi eftir øðu. Vít róðu, og eg minnist, at m.a. Sjúrður á Rætt, Kristian á Rætt og Petur Julius vóru við. Vit kastaðu dregg út í báðum skutunum og lógu tvørt fyri streyminum, so at steymurin tók bátin, soleiðis dreggjaðu vit øðu. Kom dreggið fast í botn í øðrum endanum, so máttu vit geva út í hinum fyri at snara bátin upp móti streyminum, og upp á tann mátan fingu vit leyst aftur. Tá ið vit høvdu fylt báðar skutarnar fullar, róðu vit vestur aftur, og tá ið vit vóru komnir beint út úr Kunoyarnakki, hoyrdu vit eitt so andskræmilgt róp, og allir tóku árarnar uppúr. Vit lógu so stillir og tosaðu um, hvat hetta mundi vera, men har hoyrdist einki aftur. Tað var alljósur dagur, og har var einki óvanligt at síggja. Vit vóru samdir um, at hetta var ikki nakar kópur ella annað djór, tí hetta var reint og klárt mannamál. Vit róðu so vestur aftur til Gjáar, og so dagin eftir ella annan dagin eftir hoyrdu vit tað, at eitt lík var funnið undir Kunoyarnakki. Hetta var undir Krígnum, og líkið var so mikið illa farið, at tað hevði í øllum førum ligið har í nakrar dagar. Soleiðis endaði øðutúrur okkara í Hvannasundi - á ein løgnan hátt.
Sjálvur havi eg sæð okkurt, sum ikki var til. Eg helt nógv til í Fjøruni sum smádrongur, og ein dagin, eg komi oman á Bakka, síggi eg ein bát koma rógvandi inn eftir Buginum sunnanífrá og inn móti Kósini, so eg fór oman ímóti honum. Tá ið eg kom oman móti Lítlukós, undraði tað meg eitt sindur, at báturin legði at inn ímóti Jógvinihyli. Eg leyp so tvørtur um Lopið í Lítlukós og hugdi sjálvsagt niður fyri meg, tá ið eg leyp, men tá ið eg hugdi upp aftur, var eingin bátur. Hetta havi eg hugsað nógv um seinni, tí hetta var ikki nakað, sum eg sá fyri mær. Eg sá bátin allan vegin eftir Buginum, og tá hann nærkaðist landi, reisti ein maður seg upp og fór fram at taka ímóti, soleiðis sum tað var vanligt at gera.
Jens bøtir vindskaða í novembur 2009.
Eina aðra ferð var eg út fyri nøkrum, ið minti um hatta. Eg var á veg til Havnar, men slapp ikki longri enn til Fuglafirðar tann dagin. Eg svav ta náttina hjá Sofusi hjá Siggu (Sofusi Hilduberg) og lá á eini divan inni í stovuni hjá honum. Út ímóti morgni vaknaði eg við, at eg hoyrdi okkurt uttanfyri, og so síggi eg, at hurðin fer upp út í gongina, og inn kemur ein maður í hvítum kjóla. Eg kenni mannin beinan vegin, tað er Jóan Jacob Olsen - vanliga nevndur Olsen, ið var gubbi mín. Hann kemur inn í stovuna og fram við divanini, har eg liggi - steðgar á beint framman fyri mær og hyggur niður á meg, men sigur einki, og eg segði heldur einki. So vendir hann sær við og fer út aftur, og hurðin fer eisini aftur. Um hetta var ein so klárur dreymur ella ikki, tað veit eg ikki, men eg veit bara tað, at eg sá bilarnar koyra úr Fuglafirði og úteftir. Síðani fór eg til Havnar, og tá ið eg kom upp á land í Vágsbotni, var Kristianna Kallsoy akkurát komin upp á land har eisini - hon kom við "Streymi" gjøgnum Sundalagið. Hon sigur so við meg, at nú fór Olsen í morgun. So spyrji eg hana, nær hann doyði, og hon svarar mær aftur, at hann fór um 5 tíðina í morgun - júst um ta tíðina, tá ið eg sá hann fyri mær. - Ein sjáldsamur tilburður. - Jóan Jacob Olsen var ættaður úr Havn og var giftur við ommusystur míni. Hon doyði í barsilssong, so tey fingu eingi børn. Eftir tað kom ein genta av Hvítanesi at halda hús hjá honum, og hon kallaðist Mikkulina.
Frá barni av hevur mær dámað so væl at kvøða. Vit kvóðu ofta í gongini í skúlanum í fríkorterinum, og Kallsoy var lærari tá. Fastalávintssunnukvøld kom Kallsoy við okkum í dansistovuna at telja jólini. Tá var dansistovan heiman fyri húsini hjá Klæmint Juul. Tað kom fult av fólki inn í dansistovuna, meðan barnadansurin fór fram, og teir eldru menninir stóðu uttan fyri skivuna, ið har var. Tá ið tað var liðugt at telja jólini, fann eg uppá at fara at beginna sangin "Tá eg verði stórur, tá verður tað gott". Tað riggaði fínt at skipa, og fleiri av teimum eldru komu uppí at dansa við. Eg var eini 12 - 13 ár tá, og hetta var fyrstu ferð, ið eg skipaði nakað á gólvi. Øll kvóðu við, tí vit dugdu teir flestu sangirnar í "Føroya fólks" uttanat. Vit høvdu altíð vers uttanat og sungu nógv hjá Kallsoy; hann hevði violin, og ofta spældi hann eisini danstónleik.
Vit dansaðu ikki so leingi í dansistovuni sunnan fyri Ánna, men fóru at dansa uppi á Gjógv - í handlinum hjá Dánjali Klein. Leivur á Heygnum, Petur á Fløtti og eg tóku okkum saman og skipaðu fyri dansinum, og ofta lósu vitt nógv kvæðir saman. Peturi dámdi einki at skipa - og Leivi heldur ikki - so tað fall fyri tað mesta á meg at skipa. Tað var tað nógva ungdómurin, ið dansaði, men høgtíðskvøldini komu tey eldru eisini í dans, og vit kvóðu bæði danskar vísur og føroysk kvæðir. Jákup Sofus, pápbeiggi, keypti allar tær føroysku bøkur, ið komu út, so vit høvdu nógvar bøkur, sum t.d. Karlamagnusar kvæðini og øll tey, so tað var bara at læra seg. Ikki at gloyma "Danske Folke- og Kæmpeviser" - eg dugdi tað mesta av teimum. "Axelsvísu", ið er eini 200 ørindir, hana kvað eg við Gjógv. Eg plagdi at læra meg kvæðini upp á tann mátan, at eg lærdi meg tey 10 fyrstu ørindini fyrst, og so tók eg 10 aftrat, men eg kvóð samstundis tey fyrstu 10 umaftur og legði so 10 aftrat. Soleiðis kundi eg halda fram, til eg dugdi alt kvæðið, so hesin mátin riggaði væl hjá mær. Annars kvóðu vit eisini saman - Heimi á Fløtti, Uppi á Heygnum og hjá okkum. Eg plagdi at kvøða allar tríggjar tættirnar av "Sjúrðarkvæðnum", men tað merkiliga var, at tað, sum bilaði hjá mær, var at minnast byrjanina á hesum ymisku kvæðunum. Tá ið so gongd var komin á, og søgan byrjaði, so gekk tað bara mestsum av sær sjálvum.
Tá ið eg kom til, var dansurin at kalla dottin niðurfyri, tað var eingin dansur. Dansistovan var niðurløgd, og einki kom ístaðinfyri, fyrr enn vit sluppu at dansa uppi á Gjógv. Har hildu vit til eina tíð, men tá ið Petur Julius gavst at handla heiman fyri Lonarhúsini, so sluppu vit at dansa har, og har dansaði eg so leingi, sum eg búði við Gjógv. Jóhan í Blásastovu var fastur brúðarvísuskipari, men tá ið Oliver og Hansina giftust, tá skipaði eg brúðarvísuna fyri teimum. og tað var í stovuni hjá teimum. Eg mundi vera eini 15 ár tá, og eg minnist, at pápi hjálpti mær. Vit kallaðu tað "at syngja brúðarvísuna". Eisini havi eg skipað brúðarvísuna fyri Tummasi og Fridu í Ólastovu. og tað var í handlinum hjá Petur Juliusi. Fari eg ikki skeivur, so haldi eg meg eisini hava skipað brúðarvísuna fyri øllum trimum døtrunum hjá teimum - Magnhild, Halljónu og Fríðgerð. Teir gomlu menninir við Gjógv dugdu væl at kvøða, tá ið eg var ungur, og fleiri av teimum áttu sítt fasta kvæði og kvóðu tað bara eina ferð hvønn vetur, og eingin annar tók kvæðið hjá einum øðrum. Av konufólkunum minnist eg best Onnu í Lon - dóttir Kvívíks-Jógvan - hon kvað altíð "Det er i nat en vågenat", tað var fast hjá henni. Tann vísan var ongastaðni skrivað, og hana lærdi eg - eg kann gott siga - eitt kvøld, meðan hon kvað hana, kanska eini 40-50 ørindir.
Vanliga var tað tann føroyska brúðarvísan, men tá ið Sanna á Klá og Valdemar Djurhuus giftust, tá skipaði eg bæði ta føroysku og ta donsku. Aftan á sjálva brúðarvísuna var vanligt at taka "Kong Hans" og "Fisken tager sin føde i vand". - Petur á Fløtti fór til Hósvíkar, og Leivur var eftir við Gjógv. Teir doyðu báðir ungir: Petur druknaði í Grønlandi, og Leivur doyði av sjúku. So vítt sum eg veit, doyði dansurin við Gjógv mestsum út, tá ið vit góvust. Hákun, bróðir, er góður kvøðari, men hann hevur ikki lært seg við Gjógv, og eg ivist ikki í tí, at hann er tann í Føroyum, ið dugir mest at kvøða - hann dugir alt. Hann eigur mestsum allar kvæðabøkur, ið til eru, og eg haldi, at hann lesur lítið annað enn kvæðir.
Tað er altíð ójavnt, hvussu menn fáa dans at ganga, og skiparin hevur alt at siga. Fyrst og fremst er tað stevið - og at fáa kvæðalagið at passa saman - hetta, at fáa tað undir fót. Tað er ikki alt, sum fæst at ganga líka væl, so mann følir á sær, um hetta var ein góður ella vánaligur dansur. Ein, ið kemur uppí hjá honum, ið skipar, kann gott oyðileggja dansin, bara av tí at hansara tónalag er eitt annað. Hann kann duga væl at kvøða kortini, men hann kann fáa lagið av lagi. Tað ger ikki so nógv, um tey sum dansa, ikki duga kvæðið, bara tey kvøða niðurlagið. Eru tað eini tvey trý, sum kvøða, so er alt í lagi. Tann, ið skipar, kvøður vanliga ikki alt niðurlagið, men hann byrjar og endar tað. At dansa føroyskan dans er veruliga at spæla sjónleik. Tú skalt liva við í kvæðinum, um tað skal fáast at ganga væl, og hetta dugdi Sigmundur í Hoyvík so sera væl. Hann dugdi væl at skifta lagið, soleiðis sum hendingarnar í kvæðnum fóru fram. Okkurt ørindi kundi kanska vera ógvusligt, og tað dugdi Sigmundur væl at fáa við - og so slakka av aftur.
Jens skipar eitt kvæði í einum føðingardegi 2009.
Eg eri ikki bangin fyri, at dansurin fer at doyggja út, men vóru dansifeløgini ikki, so hevði staðið illa til. Tá ið eitt kvæði verður kvøðið ov nógv upp í saman - kvøld eftir kvøld - gerst tað fótatraðk, og tað kemur tíverri fyri hjá einstøkum dansifeløgum. Eg kann t.d. nevna "Sigmundskvæðini" - tey tola ikki at verða kvøðin ov nógv, so mann skal vera eitt sindur varðin. Og so er tað "Ormurin Langi" - hann er allastaðni at hoyra, so tað er ikki so gott


text:
Náttarlív og umsorganarsvíkur
Politikkur27-10-2017 - 10:30 - Jóanis Albert Nielsen
Viðmerking
Rúna Sivertsen
Sosialráðgevi
Undir aðaðorðaskiftinum um rúsdrekka- og rúsevnapolitikk varð nevnt fyribyrgjandi tiltakið hjá íslendingum við útgongubanni fyri børn undir 16 ár
Í november 2004 kom eg við uppskoti um, at vit í Føroyum gjørdu tað sama, men hildu tey flestu hetta vera burturvið. Íslendingar hava havt hesa skipan í mong ár og vilja eftir hvat eg havi skilt ikki broyta hana.
Í 2006 byrjaði eg at arbeiða innan barnavernd, og havi síðani tá sæð, at tað veruliga er brúk fyri eini slíkari lóg. Nógv meira enn eg helt.
Onkur av tingfólkunum helt undir orðaskiftinum hósdagin, at hetta fer ikki at rigga í Føroyum, tí her mugu børnini sleppa at spæla ljósu summarnæturnar. Og sjálvandi skulu børn sleppa at spæla úti ljósu summarkvøldini. Tað er munur á at spæla í grannalagnum ella á ítróttarøkjum og so at reika í miðbýnum í Havn ella aðrastaðni, har tað er heilt sjónligt, at tað er ikki spæl, men børn, sum eru fyri umsorganarsvíki.
Børn eiga ikki at ganga einsamøll í býnum á ólavsøku, stevnum ella festivalum, tí tað er slett ikki nóg trygt fyri tey. Tað kundi verið áhugavert at kanna hjá politinum, hvussu nógv børn, hetta summarið, komu í trupulleikar í sambandi við stevnur og festivalar. Eg stúri fyri, at tey eru fleiri. Summi av teimum, veit eg, komu í trupulleikar, tí eingin vaksin ansaði eftir teimum.
Viðvíkjandi klokkutíð, so haldi eg, at tað kemur ann upp á hvussu gamalt barnið er. Í Íslandi hava tey deilt tað upp.
Eg spurdi í Íslandi um hetta tá, og søgdu tey, at lógin verður bara handhevjað, tá talan er um børn, sum ganga í býnum og ikki, tá børn spæla í grannalagnum. Um børn ganga í býnum eftir ásettu tíðina, so verður ringt til foreldrini at koma eftir barninum. Um foreldrini ikki koma eftir barninum, so verður barnaverndin fráboðað.
Eg eri sannførd um, at ein slík lóg hevði havt fyribyrgjandi ávirkan og hevði vart børn, sum eru í vanda tí foreldrini ikki megna at verja tey.


text:
Dan Quayle
James Danforth »Dan« Quayle (føddur 4. februar 1947) var 44. varaforseti í Sambandsríki Amerika millum 1989 og 1993.
Hann er limur í Republikanska flokkinum. Quayle bleiv varaforseti í januar 1989, eftir at hann og George H. W. Bush høvdu vunnið á Michael Dukakis, og forsetavalinum hjá demokratunum, í tí sonevnda javnasta valinum í amerikanskari søgu. Bush og Quayle blivu ikki afturvaldir í 1992.
Í dag býr Quayle í Phoenix, Arizona, saman við konu sínari, Marylin Quayle, og teirra trimum børn.
Hann er kendur fyri sínu mongu stuttligu mistøk sum varaforseti.


text:
Síður
Tíðindaevnir
- Allar útbúgvingar
- Aðrar útbúgvingar
- Búskapar- og leiðsluútbúgvingar
- Byggitøkniligar útbúgvingar
- Hugvísindaligar útbúgvingar
- IT útbúgvingar
- Miðnámsútbúgvingar
- Náttúruvísindaligar útbúgvingar
- Pedagogútbúgvingin
- Røktarútbúgvingar
- Samfelagsvísindaligar útbúgvingar
- Sjóvinnuútbúgvingar
- Stakskeið
- Tíðindi
- Vælveruútbúgvingar
Tíðindasavn
- februar 2017
- december 2016
- november 2016
- oktober 2016
- juli 2016
- juni 2016
- februar 2016
- januar 2016
- december 2015
- oktober 2015
- september 2015
- juni 2015
- april 2015
- marts 2015
- februar 2015
- januar 2015
- november 2014
- oktober 2014
- august 2014
- juli 2014
- marts 2014
- februar 2014
- januar 2014
- november 2013
- oktober 2013
- september 2013
- august 2013
- juli 2013
- juni 2013
- maj 2013
- april 2013
- marts 2013
Leita
-
Kalendarinjan22man08:00 Ítróttarháskúlin nýtir stóra rúmiðÍtróttarháskúlin nýtir stóra rúmiðjan 22 kl. 08:00 – 10:00Ítróttarháskúlin nýtir stóra hølið til undirvísing mána- og ónsdagar kl. 8:00 til 10:00.18:30 Kvøldskúlin, Dugnaskapsskeið, ný...Kvøldskúlin, Dugnaskapsskeið, ný...jan 22 kl. 18:30 – 22:00Kvøldskúlin hevur dugnaskapsskeið mána- og ónskvøld frá kl. 19 til kl. 22. Tey nýta tað stóra hølið.jan23tirs09:45 Ítróttarháskúlin nýtir stóra høliðÍtróttarháskúlin nýtir stóra høliðjan 23 kl. 09:45 – 12:00Ítróttarháskúlin nýtir stóra hølið til undirvísing týs- og fríggjadagar kl. 10:00 til 12:00. Hølið má vera tøkt 15 minuttir áðrenn undirvísingin byrjar.18:45 Kvøldskúlin, HondarbeiðiKvøldskúlin, Hondarbeiðijan 23 kl. 18:45 – 22:00Kvøldskúlin, hondarbeiði, nýta tað stóra hølið og møguliga eisini onnur høli frá kl. 19 til 22 hvørt týskvøld vetrarhálvuna.jan24ons08:00 Ítróttarháskúlin nýtir stóra rúmiðÍtróttarháskúlin nýtir stóra rúmiðjan 24 kl. 08:00 – 10:00Ítróttarháskúlin nýtir stóra hølið til undirvísing mána- og ónsdagar kl. 8:00 til 10:00.
-
Seinastu tíðindi
-
Vil tú lesa sosial-ráðgeva sum fjarlesandi?02 februar, 2017Stórur áhugi er í at lesa sosial-ráðgeva sum fjarlesandi. Av Read More »
-
Íverksetan á ferð – í Vági 5. des.01 december, 2016NB! Tiltakið er flutt í Miðlatún, mánadagin 5. des. frá Read More »
-
Próvtøka á Fjarlestrardeplinum29 november, 2016Tað gerst alsamt vanligari, at próvtøkur eru á Fjarlestrardeplinum í Read More »
-
Lesandi atgongd til hølir um jólini26 november, 2016Eins og undanfarin ár, kunnu lesandi um jólini ókeypis brúka Read More »
-
Próvtøka á Fjarlestrardeplinum13 oktober, 2016Í hesum døgum eru fyrstu próvtøkurnar hjá námsfrøðingunum, sum eru Read More »
-
Leiti orð2014 2015 2016 Allar útbúgvingar arkitektur Bachelor bioanalytikara búskaparútbúgvingar Danmark ergoterapeaut Ferðastuðul fysioterapeaut Føroya Handilsskúli Kambsdalur Føroyar innrættingar arkitektur innrættingar ráðgevi IT-útbúgving Kost pilot kostráðgevi leiðsluútbúgvingar lestrarstuðul lærari Master merit-útbúgving Miðnámsútbúgvingar Norra Námfrøðingur námsfrøði Ongland Pedagog røktarútbúgvingar samfelagsvísindaligar útbúgvingar sjúkrarøktafrøðingur sosial ráðgevi stakskeið Studni stuðul SU Svøríki Sálarfrøði tekning Tíðindi Vælveruútbúgvingar web-mennari zoneterapeaut


text:
Borgarstjórarnir kring Skálafjørðin mæla staðiliga til, at Skálafjarðartunnilin nú verður veruleiki og ikki eina ferð enn dettur niður fyri orsaka av landspolitiskari ómegd
Skálafjarðartunnilin er ikki so langt burtur. Gævi, at hetta er veruleikin. Tíverri kann veruleikin eisini fara at vísa seg at vera, at sjøtul ikki verður settur á um eitt stórt ár, sum ætlanin annars er, men at fyrsta skotið ikki verður at hoyra, fyrrenn um 5-10 ár ella kanska ongantíð!
Vit halda, at tað er stórt spell, at málið um tunnilin aftur er um at enda í einari politiskari fløkju, har tað sýnist, at tað meiri ræður um politiskar fintur og at vinna hvørjum øðrum neisir enn um at fokusera upp á at fremja málið. Tað er so langt síðani, at cost benefit analysur vístu, at tað bíða stórar samfelagsligar inntøkur í, at tunnilin verður gjørdur. Harvið er tað eisini so sjálvsagt, at tað kostar samfelagnum nógv, at tunnilin ikki verður gjørdur.
Um talan skal vera um almenna loysn ella privata loysn er ikki upp til okkum, sum vara av lokalu myndugleikunum kring fjørðin, at gera av. Ta uppgávuna eiga landspolitikkararnir. Men vit ynskja ætlanina framda nú – tí nú er nóg mikið bíðað.
Nakað herfyri bjóðaði landsstýrismaðurin okkum á fund, har hann greiddi frá, at fyrireikingarnar nú eru komnar so mikið langt, at sáttmáli verður undirskrivaður seinni í hesum mánaðinum, at tað so verður arbeitt víðari við fyrireikingunum, og at tað verður farið undir at bora síðst í 2014 ella fyrst í 2015.
Vit frøast um hesi tíðindini. Íløgan fer at bera við sær demografiskan, mentanarligan, sosialan og vinnuligan dynamikk og harvið at gera Føroyar og føroyingar ríkari.
Samstundis harmar tað okkum, at tað nú sær út til, at royndir enn eina ferð verða gjørdar at forpurra ætlanini.
Sum umboð fyri kommunalu myndugleikarnar kring Skálafjørðin loyva vit okkum hervið staðiliga at heita á allar góðar kreftir um at arbeiða fyri, at tað nú verður álvari, so Skálafjarðartunnilin ikki enn eina ferð bara verður prát. Samfelagið hevur ikki ráð til, at henda mest samfelagsgagnliga íløgan í føroyska samferðslukervið nakrantíð ikki verður veruleiki.
Løgtingið skal nú taka støðu, og vit vóna og heita á tingið um at taka eina støðu, sum ber við sær, at arbeiðið ikki verður seinkað. Samfelagið hevur stutt sagt ikki ráð til, at tað verður bíðað og drálað meiri.
Á jóansøku 2013
Nes kommuna
Jóhannus Danielsen, borgarstjóri
Runavíkar kommuna
Magnus Rasmussen, borgarstjóri
Sjóvar kommuna
Arthur Johansen, borgarstjóri


text:
Fundir og skeiðvirksemi
Í bygninginum á Eirargarði 7 eru 2 fundarhøli, ávikavist Gestaborðstovan og Veitsluhøllin. Hølini eru fyrst og fremst ætlað til virksemið hjá Landssjúkrahúsinum.
Sum undantak kunnu tey leigast út, tá tað er í samband við tiltøk, ið eru fakliga relaterað til sjúkrahúsvirksemi.
Vistveiting til fundir og skeið
Køkurin veitir tænastu gerandisdagar frá kl 9.00 - 15.00 í samband við tiltøk í Gestaborðstovuni og Samkomuhøllini.
Møguligt er at bíleggja fundarpakkar, og um tit hava onnur ynski, kunnu tit seta tykkum í samband við Køkin.
Dagsins matskrá sæst á forsíðuni
Um ivamál eru um vistveiting, ber til at senda fyrispurning til deildarleiðara Gudnu á Rógvi Joensen ella Køkin


text:
Søgulig rættindi fram um politiska útreinsan
Fólkaflokkurin hevur tilevnað lógaruppskot um fyrisiting av okkara fiskiríkidømi við tí endamáli:
•At umsita fiskiríkidømið lívfrøðiliga og búskaparliga burðardygt.
•At skapa eitt gott íløguumhvørvi fyri alla fiskivinnuna á sjógvi og á landi.
•At fáa í lag mest møguliga virðisøking og avkast til samfelagið og til allar aktørarnar í fiskivinnuni – eigararnar og tey, sum starvast har.
•At lóggáva eigur at byggja á grundhugsjónina: “Leið meg ikki í freistingar.”Tí verður hildið fram við fiskidagaskipanini í botnfiskiskapinum. Vit hava roynt kvotuskipan frá 1994-1996. Í eini fiskidagaskipan vil tann yvirliva, sum dugir best at fiska. Í eini kvotuskipan tykist neyðugt at finna allar uttanumvegir fyri at yvirliva.
Lógaruppskotið er ein dagføring av verandi lóg um vinnuligan fiskiskap, men harumframt eru týðandi nýggjar ásetingar við – m.a. hesar:
•Staðfest verður, at alt fiskiríkidømið er “ogn landsins”, sum er ein neyvlýsing í mun til verandi orðing “ogn Føroya fólks”.
•Áramálið fyri fiskirættindunum er avgerandi fyri, hvørjar íløgur kunnu gerast og harvið virðisøking. Mælt verður til at nýta søgulig rættindi sum grundarlag, og at loyvi kunnu uppsigast við einum varningi upp á 12 ár. Alivinnan hevur somuleiðis 12 ára loyvi.
•Við nýggjum rættindum er mest avgerandi, hvat virksemi og virði kann skapast í landinum og í økjum. Tí verða nýggj rættindi latin aktørum, sum uppfylla treytir um vinnuligar royndir, nýmenning, mest møguliga virðisøking og økismenning.
•Fiskirættindi eru ein brúksrættur. Við einum rætti fylgir eisini ein skylda, og ti verður brúksskylda áløgd teimum, sum hava fiskirættindi. Verður hon brotin, verða rættindini tikin aftur.
•Øll veiða skal um føroyskan bryggjukant fyri at stuðla uppundir at skapa arbeiðspláss í Føroyum. Í serligum førum kann landsstýrismaðurin geva undantak frá hesi reglu.
•Avmarkaður partur av botnfiski, veiddur í føroyskum sjógvi, skal um góðkenda uppboðssølu.
•Reglur verða gjørdar fyri ferðavinnufiskiskap.
•Fyritreyt fyri vinnuligum framburði er, at vinnan fær loyvi at gera avtalur og handla sínámillum. Tí verða munandi liðiligari reglur gjørdar fyri flyting av veiðiloyvum og fiskirættindum – tó verða smærri før vard. Tey smærru skipini kunnu keypa fiskirættindi frá teimum stóru, meðan tey stóru ikki sleppa at eta tey lítlu upp.
•Brúksgjald ella tilfeingisgjald er ikki partur av hesum lógaruppskotinum, men hoyrir heima í aðrari lóggávu, t.v.s. skatta- og avgjaldslóg.
Við uppskotinum verður leiklutur Løgtingsins at gera karmar fyri fiskivinnuna varðveittur. Vit skulu varðveita og menna ráðgeving sum t.d. Búskaparráðið og Havstovuna. Tó verða hesi ikki lóggevarar.
Við frælsum og tryggum kørmum hevur fiskivinnan ført okkum fram millum tey fremstu í heiminum. Við hesi lóggávu fær vinnan karmar, sum fara at føra okkum enn longri fram.
7. mars 2017
Fólkaflokkurin


text:
Sverri Egholm
15.09.2015 - 15:17
Tíðindi > Samfelag & Politikkur > Landspolitikkur
Nýggju landsstýrisfólkini fingu handað setanarskriv til móttøku í Tinganesi í dag. Nógv fólk var møtt upp til móttøkuna og lagið var gott á nýggju landsstýrisfólkunum sum formelt vóru sett í starv.
Landsstýrið sær soleiðis út:
Løgmaður: Aksel V. Johannesen
Landsstýrismaður í fiskimálum: Høgni Hoydal
Landsstýriskvinna í fíggjarmálum: Kristina Háfoss
Landsstýrismaður í vinnumálum: Poul Michelsen
Landsstýrismaður í innlendismálum: Henrik Old
Landsstýriskvinna í almannamálum: Eyðgunn Samuelsen
Landsstýriskvinna í heilsumálum: Sirið Stenberg
Landsstýriskvinna í mentamálum: Rigmor Dam
Almenna móttøkan er frá klokkan 16 til 18.


text:
Í Libanon og øðrum londum í ávikavíst miðeystri, men eisini Filippinunum, hevur tað leingi verið gjørligt hjá neyðtøkumonnum at gifta seg við neyðtøkuoffrunum, og sostatt sleppa undan lógarrevsing.
Hesum hava áhugabólkar fyri kvinnurættindum harðliga mótmælt í fleiri ár. Tær siga, at ein slík lóg setur offur fyri neyðtøku í eina enn verri offurstøðu. Ógvsuligar, grafiskar herferðir hava verið settar í verk at mótmæla hesari lógini, m.a. hevur mann hongt blóðplettaðar brúðarkjólar upp í almennum rúmum og skriva, "Ein hvítur kjóli fær ikki fjalt neyðtøku".
Hesi mótmæli byrja at bera ávøkstur. Libanon hevur nú ógildað hesa lógina.
Libanon er ikki fyrsta landið at avtaka hesa lógina, fleiri lond í miðeystri hava seinastu tíðina avtikið og ógildað slíkar lógir. M.a. Marokko, Tunis og Jordan. Hetta skrivar the New York Times.
Umboð fyri áhugabólkarnar fyri kvinnurættindi í miðeystri siga, at tá slíkar lógir vera broyttar, so gevur tað eisini vón fyri broyttum hugburðum í teimum patriarkalsku samfeløgunum, har æran hjá familjuni er tengd at sakloysinum hjá dóttrini.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Hallur av Rana
15.12.2014 - 19:06
Tíðindi > Uttanlands - Yvirgangur
Í kjalarvørrinum av gíslatøkuni í Avstralia, har ein muslimur hevur tikið fleiri fólk til fanga í eini kaffistovu, hevur eitt nýtt frámerkið vunnið fram á sosialum miðlum um allan heim.
Tað eru avstraliarar, ið hava tikið stig til hashtag'ið #IllRideWithYou. Endamálið er at vísa stuðul til teirra muslimsku landsmenn og bjóða seg fram til at fylgja teimum á gøtuni, til arbeiðis, heim ella aðra staðni, so at tey kunna føla seg trygg, nú muslimskur yvirgangur hevur rakt landið.
Sambært The Guardian, so var tað ein kvinna, ið byrjaði hashtag'ið, aftaná hon hevði lisið eina søgu um eina muslimska kvinnu, ið hevði latið seg úr turriklæðinum tí hon var bangin fyri at vera álopin. Í tí hon gjørdi tað, kom ein onnur kvinna yvir til hana, bað hana lata seg í aftur og segði við hana: ”Eg skal fylgja tær.”
Tað er ikki ókent at íbúgvar hava lyndið til at venda sær móti muslimum, tá yvirgangur rakar ymsa staðni. Millum annað greiddu fleiri fólk frá hvussu muslimar og aðrir tilflytarar vóru fyri atsóknum aftaná yvirgangin í Oslo 22. juli 2011. Ikki fyrr enn at norskir miðlar bóru tíðindini, at tað var ein hvítur norðmaður, ið framdi yvirgangin, fingið norskir muslimar og innflytarar aftur frið til at ganga á gøtuni.


text:
Í Sálmabók Føroya Kirkju eru partar, har sálmarnir er valdir eftir tí evni, teir eru um. Ein partur er um nýggjár og árstíðir. Sálmur nummar 541 er um heystið og tíðina, tá fyrsti kavin kemur. Syngið sálmin úr Sálmabókini.
Sálmur 541
Nú hvítna tindar fjøllum á,
og gulnar gras í dali,
hitt síðsta tjaldrið landi frá
fleyg burt við túsundtali.
2. Tað fuglaberg, sum fyrr var bygt,
tað er nú tómt og oyðið,
har ikki sæst eitt fuglakykt,
ei heldur meir á heiði.
3. Har sátur stóðu fram við á,
er alt nú snøgt og nakið,
og epli, røtur, hvørt eitt strá
er komið undir takið.
4. Har summargrøna velta var,
bert slokkastrúgvar spjaddir,
á bø er komið lamb og ær,
tí kalt er millum hæddir.
5. Takk fyri ávøkst, Guð, tú gav
av bøi og av fjalli,
og alt, sum ført varð yvir hav,
og tað, sum er í hjalli.
6. Takk fyri hetta árið við
og alt á sjógv og landi.
Tú yvir vaksin lýs tín frið
og hvønn ein pilt á sandi!
7. Tey renna skjótt tey stuttu ár,
til heim tú manst mær boða;
og eftir vetur kemur vár
við sól og fjallaroða.
8. Og eina ferð vit fáa boð,
tá síðstu ferð vit anda.
Úr heiminum vit fara so,
hjá tær um ævir standa.
Grundtvig 1844. Robert Joensen (leysliga).
Lag: Sl. 243.
Torfør orð:
fuglakykt skaldskaparorð sum merkir fuglur av øllum sløgum
slokkastrúgvur er fløkt rúgva av slokkum í eplaveltu.
fjallaroði er gylti liturin, sum sæst á fjøllum, tá sólin setur ella rísur.
Uppgávur:
1 Vit syngja sálmin úr Sálmabókini.
2 Sálmar brúka ofta myndamál, sum ikki er ítøkiligt. Tá ber illa til at tekna tað, sum verður nevnt. Hvussu er við hesum sálmi? Finn blýantin fram og brúka eitt fotokopi av sálminum. - Eru ítøkilig fyribrigdi, sum vit kunnu seta striku undir, meðan vit innantanna lesa øll átta ørindini í sálminum?
3 Hvørjum takkar skaldið fyri ávøkst á landi og sjógvi?
4 Í báðum teim seinastu ørindunum skiftir sálmaskaldið sýni. Hvat merkja árstíðirnar nú?
5 Hvør hevur týtt sálmin? Er týðarin kendur í sambandi við heystið og tað, sum vanliga fer fram í øllum landinum um heystið?
Um sálmin:
N.F.S. Grundtvig yrkti sálmin í 1844, og Robert Joensen føroyskaði hann í 1942.
Nikolai Frederik Severin Grundtvig (1783-1872), háskúlamaður, sálmaskald, prestur og rithøvundur, legði í sínum virki dent á, at tað er týdningarmikið at liva lívið á jørðini í gleði og sóma.
Grundtvig vaks upp í Udby, men varð longu 9 ára gamal sendur í skúla í Thyregod við Vejle. 15 ára gamal fór hann í latínskúla í Aarhus, og síðan fór hann undir gudfrøðilesnað í Keypmannahavn.
Grundtvig hevur yrkt á leið 1500 sálmar, tann fyrsti var barnasálmurin "Fagur himin er at sjá", sum hann yrkti í 1811. Meginpartin av sálmaskaldskapi hansara er frá 1830-árunum.
Robert Joensen (1912-1997) var kommunuskrivari í Klaksvík, arbeiddi við fólkalívsfrøði og varð útnevndur heiðursdoktari á Fróðskaparsetrinum í 1990.
Robert tók preliminerprógv og studentsprógv í Danmark og las eitt skifti gudfrøði í Aarhus og Keypmannahavn. Men tá seinni heimsbardagi brast á, var hann staddur í Føroyum og slapp tí ikki aftur til Danmarkar at gera lesturin lidnan.
Best kendur er hann fyri bøkurnar um føroyskt fólkalív, t.d. um seyðahald, útróður, veitsluhald og annað í føroyskari siðsøgu. Í 1969 fekk hann Mentanarvirðisløn M.A. Jacobsens fyri yrkisbókmentir, í 1974 gjørdist hann riddari av Dannebrog, og í 1990 gjørdist hann heiðursdoktari við Fróðskaparsetur Føroya.
(Úr: Sýni & Dýpi 1, Nám 2014)
Um týðingina:
Robert Joensen sigur sjálvur, at hann sum ungur í Danmark, úti á landinum, mangan var við til tað, sum kallað verður 'Høstgudstjeneste', tá kornskurðurin var komin til høldar. Eitt bundi stóð við hvønn kirkjustól, og sálmurin 'Nu falmer skoven trindt om land' varð sungin. Hann var hugtikin av hesum, og hevur óivað verið við til at geva íblástur til hesa frálíku umyrking."
(Úr: Niels Juel Nolsøe, Ljómur fimti, 1989)


text:
Eitt av stórmálunum hjá føroyskum kommunum hesi seinastu árini hevur verið at ganga myndugleikakrøvunum á spillivatnsøkinum á møti. Runavíkar kommuna er onki undantak í so máta og landafrøðiliga víðfevni – 15 bygdir – ger, at spillivatnsætlanin er næststørsta verkætlan, sum kommunan nakrantíð er farin undir yvirhøvur. Bara Skúlin við Løkin hevur verið størri í peningamongd.
Tað var skjótt greitt, at Runavíkar kommuna ikki fór at røkka ásetta málinum fyri evsta mark í 2015. Langt frá tí. Hvørki verkliga ella peningaliga bar hetta til. Hinvegin setti býráðið sær fyri at leggja eina ætlan hesum viðvíkjandi, og neyðugar játtanir hava síðani verið raðfestar. Hetta var fráboðað landsmyndugleikanum á økinum.
Byrjað varð í Funningsfirði í 2012 og haðani varð farið til Oyndarfjarðar í 2013. Síðani átti Skála tørn, og nú verður arbeitt við ætlanini í Elduvík og á Glyvrum. Higartil er kommunan frammanfyri egna tíðarætlan, og ætlanin hevur higar fram verið væl bíligari enn væntað. Sigrid Jensdóttir Dalsgaard, verkfrøðingur á Teknisku deild, hevur staðið og stendur fyri at fremja hesa víðfevndu ætlan.
Hvar sett verður á, eftir at komið er undir land í Elduvík og á Glyvrum, er endalig støða ikki tikin til enn, hóast hildið verður fast um heildarætlanina.


text:
Privat ella almenn trúgv?
Tað verður mangan sagt, “mín persónliga trúgv”, at hvat ein trýr er persónligt. At tað ikki, er neyðugt at skilta við hvussu ein sjálvur trýr og fremur (praktiserar) sína trúgv. Eisini kann ein hoyra tað júst mótsatta í frasum, sum at Jesus doyði ikki í einum bakgarði.
Ápostlasøgan
Ápostlasøgan er faktiskt besta dømi um, hvussu kristin livdu, eftir at Jesus var farin til himmals. Tað er her, vit fáa at vita upprunnan til heitið kristin: Tí at tey líktust Kristus og mintu um hann. Hetta samsvarar eisini væl við hvat Jóhannes sigur í einum av sínum brøvum: “Tann, sum sigur seg vera í Honum, er bundin at hava somu atferð, sum Hann.”(leysliga orða).
Eitt áhugavert er eisini, at tey gjørdist fyrimynd í Jerusalem: “…vóru nógv umhildin av øllum fólkinum”. Sum heild sæst at stórt hóvasták er, og at læra Jesusar ávirkaði samfelagið stórt. Tey deildu ognir millum sín eftir tørvi, og lærdu orð Jesusar víðari, hóast at tey vóru biðin um, ikki, av høvðusprestunum og fariseraraum. Einki av hesum var í tí dulda. Alt fólkið í Jerusalem og bygdunum rundan um vóru varug við hetta nýggja, sum hendi. Og tey flokkaðust um tey kristnu.
Tey kristnu og teirra trúgv var sera almenn.
Almenn trúgv
Útfrá hesum kann ein skjótt koma til tað niðurstøða, at trúgvin og tess praksis er ikki serliga persónlig. Jesus segði jú eisini, at ljósið ikki skal goymast burtur. Bað tey vera ljós heimsins o.s.fr. Ein finnur ótal av áheitanum um, hvussu ein skal liva sum kristin. Seinasta boðið hjá Jesus er jú eisini at gera øll fólksløg til lærusveinar heimsins.
Hvussu kann so privat trúgv samsvara við hetta? At ein praktiserar á sín egna hátt?
Tað ger tað snøgt sagt ikki. Bíblian er heilt greið. Hon brúkar boðshátt, og sigur hvussu ein greitt skal liva.*
Hesin hugsanarháttur kann vera tengdur at vit hava sera nógv navnkristin. Limir í fólkakirkjuni eru jú 80 % í Føroyum. Um hesi 80 % høvdu liva sum tey fyrstu kristni, so høvdu vit havt ein reinan sosialistiskan stat. Tí at tey deildu jú ognirniar eftir tørvi; tey sum høvdu, góvu til tey sum tørvaðu. 7 fólk vóru jú sett til at taka sær av fátækrahjálpina.
Dikterandi trúgv
At fleiri kristin harmast alment um “standin” í samfelaganum setur spurningin: Hava tey rætt til tað? Fólkaræðisliga hava tey rætt til tað, men sæð útfrá teirra átrunarligu boðum, hava tey rætt til tað?
Hyggur ein í nýggja testamenti, sær ein, við at finna smálutirnar, greitt hvat fyri ábyrgd kristin hava. Hvørt tey hava eina samfelagsábyrgd ella persónliga ábyrgd. Nevnast kann t.d. at Paulus skilgreinaði eina sanna einkju, sum ein ið ikki hevði nakra familju, var gomul, altso farin framvið giftingaraldur, og var fátøk. Tá var tann einkjan nóg “góð” til at fáa fíggjarliga hjálp frá samkomuni. Her má ein so sjálvandi skilja tann sera mannsdominarandi lívsstílin, sum var tá. Kvinnur vóru tíanverri ikki serliga høgt í metum í tí almenna samfelagnum (kvinnur í bíbluni verður ein annar bloggpostur seinni).
Men tað einasta ein finnur, er at biðjast skal fyri yvirvøldunum. Ongastaðni sær ein at eggja verður til at stríðast fyri kristnum rættindum, at kristin skulu fáa javnrættindi, virðast, at samkomur ikki skulu gjalda skatt. Har segði Jesus greitt, gev keisarans tað í er keisarans og Guði tað ið er hansara. Altso vanligan skatt og virðing, og Guð skuldi fáa sína tíggjund og tilbiðjan o.s.fr.
Tá ápostlarnir standa fyri yvirvøldum, verja teir seg bara við sínari trúgv. Ongastaðni krevja teir eyka rættindir, ella krevja frídøming. Einasta nøkulunda undantakið er tá Paulus fortelur at hann er rómverskur statsborgari. Sum fríðaði hann fyri húðflongjan. Her brúkti hann greið politisk rættindi. Men tey vóru ei heldur her samantvinnaði við hansara kristnu trúgv.
Hvat fortelur okkum so hetta? Mín niðurstøða er greitt hendan, sum eg eisini kom inn á í Diktatoriska Fólkakirkjan, at trúgv er almenn, t.v.s. at ein dylur ikki at ein trýr, men at ein fortelur øllum ein kennur, og ikki kennir, fyri at tey skulu gerast lærusveinar Jesusar.
Og tað er tað. Ikki meira, og so slettis ikki minni.
Jesus talaði í boðshátti. Hann setti greitt síni krøv upp. Ápostlanir og tey fyrstu kristnu gjørdu eisini tað. Tey talaðu at samkyndum innanhýsis, men ikki uttanhýsisi. Tey talaðu at innahýsis í øllum førum uttan einum. Og tað eina var at øllum menniskjum tørvaðu frelsu.
Tí eru nógv kristin á skeivari leið, tá tey blanda seg í samfelagsviðurskifti. Bíblian eggjar slettis ikki fyri tí. Trúgv er almenn, skilt at hon skal ikki dyljast, skal praktiserast alment, men skal ávirka óbeinleiðis. Trúgv er eitt val, ikki eitt krav til samfelagið.
*Fótnota: Eitt av teimum fáum økinum har samrátt verður, er tá fariserar eisini lótu seg frelsa. Teir kravdu at heidningarnir eisini lótu seg umskera. Tað stuttliga er at skrivað stendur: “..Paulus og Barnabas komu í ikki lítið stríð við teir”. Endin var at teir skuldu halda seg frá avgudum, tí sum kvalt er, siðloysi og frá blóði. Stuttligt at læra jødanna verður skorið niður til hesu fáu boð. Men orsøkin var einkul. Tey skuldu vera frelst av náði.


text:
Orð: Johan Halmrast
Lag: Kristian Wendelborg
Týtt úr norskum: Victor Danielsen
Upprunaheiti: Å salige stund uten like
1. Áh, signaði, lívsæli dagur,
hann livir, hann livir enn nú!
Hann livir, og deyðin ei ræður,
áh, sál mín, hví syrgdi tá tú!
Ei longur nú grøvin hann goymir,
har bleikur og kaldur hann lá;
:,: hann livir, og sál mín ei gloymir,
tá upp risnan Harran hon sá. :,:
2. Hann livir, og eg, eg skal bera
hans vinum hitt lívsæla boð;
um minstur av hans eg má vera,
so ærdi tó Harrin meg so,
at eg skal tey tíðindi siga –
áh, kundi eg talað tey væl!
:,: Ein eingil um loyvi vil biðja
at bera tey boðini sæl. :,:
3. Áh, signaði, lívsæli dagur,
hann livir, hann livir enn nú!
Hann livir, og deyðin ei ræður,
áh, sál mín, hví syrgdi tá tú!
Hin deyða tú harmaðist yvir,
tú grætst á tí einsliga stað;
:,: tá fekst tú at síggja, hann livir,
og signaður dagur var tað. :,:


text:
3 mðr. uppsagnarkonta
3 mðr. uppsagnarkonta er ein konta, sum gevur tær hægri rentu enn ein vanlig konta. Tískil er hetta ein betri loysn til at spara saman uttan at at binda peningin í langa tíð. Sí rentuyvirlit.
Kontan hevur 3 mðr. uppsagnarfreist, ætlar tú at taka pening út. Hetta merkir, at tú skalt siga sparikassanum frá 3 mðr. áðrenn, tú vilt taka pening út. Vilt tú taka pening út, fyrr enn uppsagnarfreistin er farin, rindar tú dekort. Dekort fyri 3 mðr. uppsagnarkontu er 0,50 % av upphæddini, sum verður tikin út.
Tað er ókeypis at stovna eina 3 mðr. uppsagnaðarkontu, og einki hámark er fyri, hvussu nógv tú kanst seta inn á kontuna.
Vilt tú spara saman við enn hægri rentu og longri uppsagnarfreist, kanst tú stovna tær eina 12 mðr. uppsagnarkontu.


text:
Sokrates
Sokrates (470 f.Kr. - 399 f.Kr.) var grikskur heimspekingur. Hann skrivaði einki sjálvur, og vit vita bara um hann frá Platon, Aristoteles, herføraranum Xenofon og komediuskaldinum Aristofanes. Hesir menn hava ymsar fatanir av Sokratesi. Platon lýsir hann sum miklan vísmann og annars eitt stásfólk. Xenofon lýsir Sokrates sum eitt slag av vandaleysum miðalhampamanni. Aristofanes ger í komediu síni Skýggjunum gjøldur burtur úr Sokratesi, sum gongur og spyr býttar spurningar.
Sambært Platoni gekk Sokrates einans og spákaði runt í Athen og prátaði við fólk, og kom so líðandi inn á heimspekiligar spurningar. Sokrates helt, at vit øll innast inni eru alvitandi, og at við at spyrja spurningar, kunnu vit koma fram á hetta guddómsliga innlit, sum vit øll hava í sálum okkara. Hesin máti nevnist "more Socratico" - Sokrateski mátin. Sagt verður, at mamma Sokrates var ljósmóðir, og at Sokrates uppfataði sín spyrjandi framferðarhátt sum ein "ljósmøðrahátt", har hann fekk tankar at føðast.
Sokrates var biddari, og sambært keldum var hann ikki sørt tuflaður undir konuni Xantippu, rýmdi ofta heimanifrá undan henni. Tað verður stundum sagt um eina grussu, at hon er ein "xantippa".
Í verki Platons "Verjurøða Sokratessar", sum J.H.O. Djurhuus týddi til føroyskt, og sum skal vera Sokratessar veruliga verjurøða, nevnir Sokrates, at sín góði vinur Karifon einaferð spurdi oraklið í Delfi, um nakar var vísari enn Sokrates. Tá segði oraklið nei, og Karifon nevndi so hetta fyri Sokratesi. Sokrates undraðist stórliga á hesa framsøgn hjá oraklinum, til hann gjørdi ta niðurstøðu, at oraklið hevði rætt, av tí at Sokrates "visti, hvussu lítið hann visti", meðan fólk flest hildu seg vita nógv, tá tey í veruleikanum einki vistu.
Í árinum 399 varð Sokrates dømdur til deyðis fyri at hava "siðspilt" ungdómin í Athen, og hann varð dømdur at drekka kók av eini eitrandi plantu. Hetta gjørdi hann uttan at blunka.
Í verki sínum "Feidon", sum J.H.O. Djurhuus týddi til føroyskt, lýsir Platon gjølla, hvussu Sokrates drekkur eitrið og doyr - fyrst missir hann kensluna í fótum, so beinunum, og so víðari allan vegin uppeftir, til hann doyr. Hesar lýsingar Platons tulka summi sum lýsing av heimspeki hansara - tá sálin fer úr likaminum, gerst fræls.


text:
Ingi Samuelsen
29.12.2017 - 11:05
Hósdagin undan jólum var hátíðarhald á Glasi í sambandi við at 44 ungfólk fingu handað prógv fyri at hava staðið sveinaroyndirnar á deildini fyri Tøkni á Glasi.
Talan var um lærlingar innan bilar, el, timbur og metall.
Hesi fingu prógv;
Bilsmiðir:
Jógvan Hans Vang Jacobsen, Miðvágur, Reyni Service, Tórur Magnusson, Haraldssund, Reyni Service, Rasmus Mohr Nielsen, Tórshavn, Reyni Service, Niels Erik Anderson, Sørvágur, Auto Service, Ragnar Joensen, Húsar, Reyni Service, Asbjørn Olsen, Tórshavn, Auto Service, Andri Hansen, Klaksvík, Bil- og Dekkverkstaðið, Teodor Egholm, Svínáir, Bilrøkt Remi Rógvason Rasmussen, Runavík, BBR Service
Elektrikarar:
Heini Jacobsen, Jónleif Flóðin Frederiksen, Hákun Bláberg, Bjartur Isaksen, Gunnhildur Ø. Bech, Harry Schiller Jacobsen, Magnar A. Hentze, Erik Einestrand Kjeld, Bjartur Dánjalsson Thomsen, Sigurð Fríð Fróðason, Pætur Dam, Jákup A. Eidesgaard, Eyðun Petersen og Torfinnur Kelduberg.
Húsasmiðir:
Jákup Símun F. Jacobsen, Karstin Kjærbo, Jón Jákup Olsen, Pateh Bah, Bárður Johannesen, Helgi Winther Olsen, Knút Nolsøe Dahl, Karl Fríði Vestergaard, Martin Olsen og Niklas Petersen.
Metal:
Andrias Rudolfsson, maskinsmiður, Janus R. Augustinussen, plátu- og konstruktiónssmiður, Dávid Holm Jacobsen, kleinsmiður, Carsten Joensen, maskinsmiður, Edvard S. Johannesen, maskinsmiður, Martin Højgaard, maskinsmiður, Johannes J. Davidsen, kleinsmiður, Rói Olsen, rørsmiður, Anton Arge, kleinsmiður Dánjal Tavsen Rummelhoff, kleinsmiður, Petur Midjord, kleinsmiður.


text:
Lutakastið háttaði seg eisini soleiðis, at oddafiskarnir, KÍ og EB/Str./Skála, skuldu sita yvir til hálvfinalurnar.
Lagnunar speiðsemi passaði tað tó soleiðis, at júst hesi liðini hittast í hálvfinaluni, meðan vinnarin av B68 og HB, í hinari hálvfinalurni skulu møta vinnaranum av dystinum B36 og ÍF/Víkingur.
Ilt er sjálvandi, í skrivandi stund, at siga hvussu hetta fer at munnað út, men gott var tó at sleppa undan hesum báðum, KÍ og EB/Str./Skála, fyrr enn til eina møguliga finalu. Helst eru øll hini liðini eisini samd um tað.
Okkara kvinnur hava, eyðvita sæð út frá úrslitunum higartil, fatur í rætta endanum, og helst hava vit minst líka góðar møguleikar sum øll hini. Men, fyrst skulu so toftakvinnur fáast uppá pláss.
1. umfarið sær annars soleiðis út:
0705 B68 - HB
0705 B36 - ÍF/Víkingur
Hálvfinalurnar eru hesar:
2805 EB/Str./Skála - KÍ
2805 Vinnari dystur II - Vinnari dystur I
Seinnu hálvfinalurnar verða leiktar 25. juni.


text:
fríggjadagur, 20. april 2007 09.08 - Ítróttur
Hjálparvenjarin hjá A-landsliðnum, John Petersen, skal venja Skála í fremstu fótbóltsdeildini hjá monnum. - Tað kennist væl at koma aftur til Skála sum venjari, tí eg hevði alla tíðina ætlað mær at komið aftur sum spælari, sigur John Petersen.
Nýggi Skála-venjarin sigur, at hansara fyrsta uppgáva verður at fáa tann vælkenda stríðsviljan og spæligleðina fram av nýggjum, sum hevur eyðkent Skála, umframt at spæla góðan fótbólt. - Nú havi eg ikki sæð Skála spælt í ár, men eg skilji á lagnun, at vantandi spæligleðin hevur verið ein trupulleiki, sigur hann.
John er skálamaður, 34 ára gamal, og hevur drúgvar royndir sum spælari, eisini á landsliðnum og uttanlands, og nú skal hann á fyrsta sinni royna seg sum høvuðsvenjari í fremstu mansdeildini. Kristmund Johannesen, sum hevur verið hjálparvenjari undir Dragan Kovacevic, heldur fram sum hjálparvenjari hjá John.


text:
28. Des 2017
Tað skrivar danska heimasíðan MedWatch. Les meira her ...
28. Des 2017
Eitt rørandi videobrot (fýra minuttir) sum physioterapeuturin, Anicea Renee Gunlock, úr Fanshawe í amerikanska statinum Oklahoma, hevur lagt út á sín Facebook vanga. Upptøkan er av 73 ára gamla Larry Jennings, sum við at hoyra tónleik honum dámar gers lættur á...
28. Des 2017
Heimasíðan hjá ensk parkinson felagnum hevur eitt ummæli (á enskum málið) av 8 áhugaverdum "appum" til I-phone, sum kunnu hjálpa fólki at fylgja sjúkragongdini. App-irnar eru ofta ókeypis ella eru sera bíligar. LES MEIRA HER ...
17. Nov 2017
Dr. Roger Barker, professari í neurologi á "The Cambridge Stem Cell Institute" í lærda háskúlanum í Cambridge í Stóra Bretlandi, greiður frá hvussu gransking í uppruna kyknum kann hjálpa fólki við Parkinson
20. Okt 2017
Her er eitt video við venjingum sum eru gjørdar serliga til fólk við Parkinson
03. Okt 2017
Í samstarvi millum Heilsu- og umsorganartænastuna hjá Tórshavnar kommunu, Norðoya Bú- og Heimatænastu og Parkinsonfelagið eru sjúkrarøktarfrøðingar, heilsurøktarar, ergo- og fysioterapeutar á skeiði í fimm dagar í Klaksvík.
21. Sep 2017
Eyðun Ásason var einans 29 ár, tá hann fekk staðfest sjúkuna Parkinson. Hetta var í 2006 og 31. oktober í ár, verður hann lagdur undir skurð á Ríkissjúkarhúsinum, har elektrotur verða settar djúpt inn í heilan. Gongur alt væl vanta læknarnir, at hann far eitt munandi betri lív. Men skurðviðgerðin er ikki vandaleys og tí hevur Eyðun gjørt av at halda eina seinastu konsert í Saltsiloini á Drelnesi.
07. Sep 2017
Endamálið við ráðstevnuni er at bjóða Parkinson felagnum, limum teirra og avvarðandi venjingar, soleiðis at fólk við parkinson kunnu klára seg betur í gerandisdegnum. Samstundis bjóða vit øllum við parkinson ein møguleika at hugna sær saman og skifta orð um sjúkuna.


text:
Eini 300 fólk vóru komin saman í høllini hjá Dansifrøi. Sum onkur segði, tað var sum ein dansistevna. Eg og Turið settu okkum við borðið hjá Stígum fast, sat undir liðini á Borghild í Oyrargarði, og tað var eitt sindur sum at vera til próvtøku, tí hon hevði so nógvar málsligar uppgávur til mín og Turið. Men tað var ein hugnalig próvtøka, ótrúligt, at ein so lítl bygd sum Dalur skal hava so egið mál, kanska tey hava verið so avbyrgd og tvør har. Eitt orð, sum eg havi ikki hoyrt fyrr, er ‘tyrvi’ , tað verður sagt um smakk, at okkurt smakkar tyrvi, merkir, at træsmakkur gongur at. Eitt annað orð kom úr hinum endanum av høllini, men eisini frá dalbingi, tað er orðið ‘álvinspílur’, tað er ein beinflís, sum verður funnin í kjøtinum. Hetta orðið finni eg ikki í orðabókini, men tað man vera tí, at eg stavi tað skeivt. Vakurt orð, ein pinkalítil pílur, kanska hjá eini álvagentu
Røður og kvøður vóru og eitt fínt sanghefti, nógvir sangir um tann føroyska dansin, fleiri av yrkjarunum vóru hjástaddir, ein nýyrktur bleiv borin inn, tað var ein hjá Regini Debes, eg seti her eitt ørindi úr honum:
Munnar mæla, eygur tala
samrøtt dansilag
siga søgu listarliga
loyst úr tíð og stað.
Ørindið lýsir ta løtuna, tá ið dansurin røkkur tí sublima.
Rasmus Joensen, sum hevur verið formaður í 14 ár, røddi um virksemi felagsins, síðani tað var stovnað og bað veitslufólkið fagna fyrsta formanninum Høgna Mohr, sum var hjástaddur. Jónleif Johannesen, sum nú er formaður, segði nakað um, hvørji mál liggja fyrst fyri at arbeiða við. Felagið vil styrkja tey veikastu liðini í dansins tilveru, og har nevndi hann fólkaskúlan, sum mestsum bara hevur Flóvin Bænadiktson á pensumlistanum, og sum í nógvum skúlum manglar eina eldsál at standa á odda í frálæruni. Jónleif nevndi eisini Fróðskaparsetrið, sum átti at givið dansinum og kvæðunum nógv størri rúmd í sínum arbeiði.
Óli á Geilini resiteraði Deyðastund Tróndar, og feløgini um landið bóru heilsanir til felagsfelagið. Umleið klokkan 23 var borðhaldið liðugt , og farið varð upp á gólv. Regin Eikholm legði fyri við vísuni um tann føroyska dansin, og síðani skipaði ein fjúrtan ára gamal úr Húsinum í Kollafirði Bøhmerlandsdronningen.
Eitt deiligt dansikvøld, stuttligt at síggja systkinabarnið úr Hattarvík í dansinum. Vit fóru ikki seint heim, ivaleyst hava tey hildið á langt út á náttina.
Av myndunum skuldi ein trúð, at næstan ongi konufólk vóru í veitsluni, men so var ikki.


text:
Tann dagin eg hevði skund
28-10-2015
Hetta er seinni filmurin í átakinum hjá Tryggingarfelagnum Føroyum og Ferðslutrygd, har vit minna á hámarksferðina. Hesaferð venda vit okkum til bilførarar 25 ár og eldri. Vit vita, at ov nógv ferð er tann orsøkin, sum oftast gongur aftur í ferðsluvanlukkum, har onkur doyr ella fær álvarsligan skaða.
Filmur í sjónvarpi og í sosialum miðlum
Í átakinum síggja vit mann, sum hevur fingið varandi mein. Honum tørvar hjálp til mangt í gerandisdegnum. Eisini misti hann tað besta, hann átti, í ferðsluvanlukkuni. Filmurin fer ógvuliga tætt upp á mannin; helst tættari enn vit eru von við. Fyri at tryggja, at hann er álítandi og ikki fer um mark, hevur framleiðarin ráðført seg við fólk, sum hava fingið varandi mein í ferðsluvanlukku. Sí filmin her.
Filmurin, sum er ætlaður fólki yvir 25 ár, er at síggja í sjónvarpinum hjá KVF og á internetinum.
Bert 15 % av føroyingum 25-49 ár siga seg vanliga halda hámarksferðina
Gallupkanning frá apríl í ár, vísir, at stórur partur av føroyingum fara lætt um hámarksferðina. Longu tá koyrt verður 10 km/t skjótari enn hámarksferðina, økist vandin at doyggja í samanstoyti munandi.
Tí er tað ein stórur bati at seta ferðina eitt sindur niður
Fleiri, sum eru fyri álvarsligum ferðsluvanlukkum, eru sjálv uttan skuld í hendingini. Tú kanst vera á skeivum staði skeivu tíðina. Men hetta er ikki galdandi fyri fjøldina. Menniskansligir feilir liggja aftanfyri næstan allar vanlukkur á vegunum, vísa útlendskar kanningar. Hámarksferðin er sett, fyri at ferðandi skulu hava eitt trygdarskotbrá, um tað gongur galið. Koyrir tú ov skjótt, tekur tú bæði av tínum trygdarskotbráði og tí hjá øðrum. Vilt tú gera títt til at gera ferðsluna tryggari, skalt tú halda hámarksferðina. Fyri flestøll okkara merkir tað bert at seta ferðina eitt lítið sindur niður. Gera øll tað, ger tað stóran mun:
- Halt hámarksferðina í góðum líkindum
- Set ferðina hóskandi niður, tá líkindini eru ivasom
- Hav atlit fyri øðrum í ferðsluni
- Legg uppí, um tú ert ferðafólk, har koyrt verður ov skjótt.
Filmurin kann síggjast her.
Les meiri um Gallupkanningina og ferð sum vandamál í ferðsluni.
Løgreglan ger ferðkanningar, meðan átakið er.
« Aftur


text:
Botnliðið vitjar sunnudagin
1. lið26-05-2017 - Jónfinn Petursson
Undan 10. umfari í Effodeildini: HB – ÍF
Fult umfar er í Effodeildini sunnudagin og Gundadali koma fuglfirðingar á vitjan. Botnliðið skal venda gongdini.
ÍF hevur vunnið ein dyst í ársins Effodeild, tað er helvtin av okkara úrtøku. Hetta saman við fimm tapum hevur ført við sær, at dagsins gestir nú liggja niðast í bestu deildini.
Vit liggja eisini í niðara enda í deildini og seinastu tveir dystirnir hava verið okkum dýrir. Tvey tap og 0-2 hevur verið úrtøkan seinastu vikurnar.
Hóast keðiligu gongdina seinastu dystirnar eiga vit at kenna okkum sum favorittar til dystin sunnudagin og eiga at hava øll stigini eftir tá dómarin loksins bríkslar av.
Vit gleða okkum til spennandi dystin sunnudagin kl. 15.00 og ynskja øllum hjartaliga vælkomin í Gundadal, okkara leikvøll.
Góðan dyst og koyr á, HB !!!!
Allir dystirnir í 10. umfari eru hesir:
2805 Víkingur – Skála
2805 HB – ÍF
2805 KÍ – 07 Vestur
2805 TB/FCS/Royn – EB/Streymur
2805 NSÍ – B36


text:
Lýsingarnummar: 10647
Standur: Óbrúkt
Prísur: 800 kr.
Lýsing
Leiga Húsið í Herlev í eina viku ella tvær. Ella bara nakrar dagar.
12 minuttir at koyra frá Ráhúsplássinum í bili.
Aftan á ein strævnan dag í býnum smekka tit beinini upp og njóta ein drink á terrassuni í Herlev. Njóta friðin í havanum. Smáfuglarnir hoyrast í runnunum og onkur børn spæla á vegnum. Annars er kvirt. Bilurin stendur í friði í carportrinum.
Tíð at grilla?
Húsið í Herlev kann leigast alt árið, men sig til í góðari tíð, annars fer onkur annar avstað við tí :-)
Skriva til Jon Fossa, á Facebook
ella far inn á 'Húsið í Herlev' á Facebook
Neyðugt er at rita inn fyri at seta spurning.


text:
Orð: Georg L. Samuelsen og Finnur Koba
Lag: Høgni Fagraberg og Finnur Koba
Sum sólin hægst á lofti vó,
sítt gull mær vildi læna,
rann hugmóð gjøgnum merg og blóð
fram til tann dag, eg sá hana.
Úr dalsins skugga fram hon steig,
sum dá úr vársins fløtu,
og nýljós feldi á mína leið
dróg meg í somu løtu.
Hon gav mær alt, hon gav mær seg
at festa í lagnu mína,
við aðra sól ei býti eg,
tvey eygu, sum í míni skína
Úr dalsins skugga fram hon steig
Úr dalsins skugga burt hon steig,
sum dá úr vársins fløtu,
og myrkrið feldi á mína leið
á ársins fyrstu løtu.


text:
Eg skrivi 5, við undirheitinum: Skrivligt føroyskt til miðdeild, er 5. bókin í eini røð av rættskrivingar- og mállæruheftum til miðdeild fólkaskúlans. Mállæruheftini eru ikki ætlað ávísum floksstigi, men kunnu vegleiðandi nýtast úr 5. flokki (ella seint í 4. flokki)upp í 7. flokk, so sum lærarin heldur vera hóskandi.
Á øllum mállæruheftunum verða mállæruuppgávur, fyrisøgn, uppgáva til fyrisøgn, aftursøgn og ymsar stuttligar uppgávur. Mállæran í Eg skrivi 5 byggir á tað, sum næmingarnir hava lært í teimum fyrru bókunum.
Gunnvá Dam, rithøvundur, sigur frá í formælinum, at hon hevur gjøgnum alla bókina lagt dent á at fáa næmingarnar at skilja tað, teir gera, heldur enn at teir t.d. benda eina ørgrynnu av orðum uttan at hugsa um, hví hesi orð verða bend so ella so.
Fyrisagnirnar eru eisini gjørdar sum innskrivingarfyrisagnir á ymiskum torleikastigi og eru í einum serstøkum hefti lagdar hjá útgávuni.
Fyrisagnirnar eru gjørdar sum innskrivingarfyrisagnir á tvinnanda torleikastigum. Men er onkur næmingur, ið er førur fyri at skriva fyrisøgnina sjálvur, ber sjálvandi til, at næmingurin skrivar fyrisøgnina í eitt skrivihefti.
EG SKRIVI umfatar ta mállæru og rættskriving, sum eftir leiðbeinandi lesiætlan krevst til miðdeild fólkaskúlans. Heftini eru býtt sundur í partar, ið hava somu heiti sum partarnir í teimum trimum Kom og skriva-bókunum.
Hóskandi er, at 1-2 undirvísingartímar verða nýttir um vikuna, alt eftir hvussu langir partarnir eru, og um fyrisøgn ella aftursøgn er við í partinum. Til ber eisini at lata næmingarnar fyrireika fyrisøgnina heima við hús.
�? innihaldsyvirlitinum ber til at síggja, hvørjum mállæruevni arbeitt verður við í hvørjum einstøkum parti. Vegleiðing er í hvørjari bókini sær. �? vegleiðingini verður greitt frá, hvussu høvundurin hugsar sær, at arbeiðast kann við teimum ymsu síðunum. Endamálið við EG SKRIVI-heftunum er at stuðla og eggja næmingunum til at kunna seg væl og virðiliga um tað føroyska málið, so tað fellur teimum lætt og raðið at orðbera seg á góðum og tíðarbærum máli, bæði í talu og í skrift.
Eg skrivi 1 eftir Gunnvá Dam, lærara, er skrivligt føroyskt til miðdeild fólkaskúlans. Hetta er fyrsta bók í e...
Hetta er onnur bókin í eini røð av mállærubókum við skrivligum uppgávum til miðdeild fólkaskúlans. Gunnvá Dam ...
Hetta er triðja bókin í eini røð av mállærubókum við skrivligum uppgávum til miðdeild fólkaskúlans.
Mállæruh...
Hetta er fjórða bókin í eini røð av mállærubókum við skrivligum uppgávum til miðdeild fólkaskúlans. Mállæruhef...
Hetta er sætta bókin í eini røð av mállærubókum við skrivligum uppgávum til miðdeild fólkaskúlans. Mállæruheft...
Skrivligt føroysk til miðdeild
Nú er 7. bókin í Eg skrivi røðini komin út. Ætlanin er, at tað skulu vera 9...
Nú er 8. bókin í Eg skrivi røðini komin út. Við bókini er hefti á 47 blaðsíður við útfyllingarfyrisøgnum.
Ætl...
Hetta er 9. og seinasta bókin í røðini av rættskrivingar- og mállæruheftum til miðdeild fólkaskúlans. Tey eru ...


text:
Esvagt yvirskot hóast afturgongd í olju- og gassvinnuni
Esvagt A/S hevði eitt yvirskot upp á 155 miljónir krónur í 2016 ímóti einum yvirskoti upp á 192 miljónir árið fyri. Umsetningurin fall til 960 miljónir krónur úr 1.002 miljónum í 2015. Fallið í umsetningi og yvirskoti kemst av afturgongdini í olju- og gassvinnuni, sum rakti frálandsmarknaðin í 2016.
Yvirskotið hjá Esvagt er úrslit av einum strongum fokusi á útreiðslur og optimering av virkseminum. Útreiðslurnar verða framvegis í fokus hjá Esvagt i 2017.
Umsetningurin frá havmyllumarknaðinum vaks úr 128 miljónir krónum í 2015 til 181 miljónir krónur í samsvari við málið hjá Esvagt um at økja raksturin á hesum marknaðinum.
Í 2016 yvirtók Esvagt eitt nýtt skip, Esvagt Njord, sum er eitt Service Operation Ship (SOV) til frálands vindídnaðin. Sostatt er flotin hjá Esvagt nú komin upp á 42 skip. Eitt skip aftrat er á veg í 2017, ein SOV til MHI Vestas Offshore Wind, og tvey onnur skip í 2018.
”Vit rokna við, at 2017 verður merkt av einum framhaldandi lágum virksemi sum avleiðing av lágum oljuprísum. Vit mugu tí fyrireika okkum til eitt lægri støði í virkseminum enn í 2016. Yvirskot okkara verður helst eisini minni, men væntandi kemur vend í í 2018. Vit eru nøgd við framstig okkara á frálands vindmarknaðinum og vænta upp aftur størri vøkstur á hesum økinum”, sigur Søren Nørgaard Thomsen, stjóri í Esvagt, við høvuðsstøð í Esbjerg.
3i Infrastruktur og AMP Capital eiga Esvagt A/S. Reiðaríið hevur umleið 900 fulltíðarsett fólk í starvi.
Kelda: Esvagt A/S


text:
Varaløgmaður: Eik-útrás er fyrimyndarlig10-09-2007
"Fáar føroyskar fyritøkur hava brúkt hákonjunkturin til eisini at spjaða váðan við at fjøltátta sítt virksemi uttanlands, eins og Eik ger í løtuni" segði Bjarni Djurholm, varaløgmaður, í røðu við 175 ára hátíðarhaldið hjá Eik. Les røðu hansara og aðrar røður
Meiri enn 50 nýggj starvsfólk í Eik10-09-2007
Hetta farna árið er starvsfólkahópurin í Eik øktur við 52 nýggjum starvsfólkum. Økt virksemi og umsiting av øllum samtakinum er ein av orsøkunum til hetta methøga tal
Týðandi úrslit av metingarboring hjá Atlantic Petroleum10-09-2007
Føroyska oljufelagið boðar frá týðandi úrsliti av einari metingarboring í Írska Havinum. Kursurin á partabrøvum felagsins er hækkandi
SkandiaBanken nú partur av Eik30-08-2007
Eik-samtakið hevur í dag endaliga avgreitt keypið av størsta internetbankanum í Danmark, ið sostatt er vorðin partur av Eik
Virðisbrøv uttan váða: Íløga í infrakervi og ídnaðarmetal27-08-2007
Tvey nýggj og garanterað virðisbrøv eru nú til sølu. Annað knýtir seg at 75 fyritøkum, ið arbeiða innan infrakervi. Hitt er tengt at prísunum á ymsum rávørum. Ongin váði er við íløgunum, tí pengarnir kunnu ikki missast


text:
Lagt var annars upp til stórdyst, og umstøðurnar kundu heldur ikki verið betri, og hóast tað ikki var super veður, var tað bara heilt gott.
KÍ legði fyri við stórum trýsti og gjøgnum allan dystin var tað eyðsæð, at gestirnir spæla til tiðir harðan og sera kontantan fótbólt. Men, tá teir sleppa avstað við tíð, er einki at siga til at hetta verður lagt fyri dagin.
Vit komun annars framum longu í fimta minutti tá Rókur við sera góðum langskoti sendi bóltin í netið. Henda støða helt sær til lítlan hálvan tíma.
Tíverri lat Eiler seg lumpa at døma brotsspark til KÍ og hetta bleiv um sett til mál og hálvleiksstøðuna 1- 1 javnleik.
Trýstið helt fram í seinna, men aftur komu vit framum. Eftir trunkaspæl sendi Ari bóltin í netið og okkum aftur á sigurskós.
Enn einafer blivu vit fangaðir tá vit vóru so óhepnir at beina bóltin í egið mál eftir horna. Bara tríggjar minuttir fyri leiklok fingur gestirnir fríspark stutt uttan fyri okkara brotssteig.
Súni Olsen gjørdi ikki mætari enn at senda frísparkið beint í máli. Nú var rómur á mongu bygdamonnunum í Gundadali.
Vit komu ikki afturí aftur og taptu tí henda annars undirhaldani men illa spælda dystin og kunnu bara staðfesta, at KÍ er á meistarakós.
KOYR Á, HB!!!!
HAGTØLINI
Effodeildin, 20. umfar sunnudagin 14. august 2015 kl. 15.00 í Gundadali
HB – KÍ 2-3 (1-1)
1-0 Rókur av Fløtum 5’
1-1 Jóannes Bjartalíð 25’ (br.)
2-1 Ari Mohr Olsen 61’
2-2 Jóhan Trost Davidsen 80’ (sj.)
2-3 Súni Olsen 87’
Liðið: Teitur M. Gestsson – Ári Mohr Jónsson, Fróði Benjaminsen, Jóhan Troest Davidsen (liðsk.), Jógvan Rói Davidsen, Christian R. Mouritsen, Pál Mohr Joensen (Øssur Dalbúð 56), Rókur av Fløtum Jespersen (Bartal Wardum 72), Tróndur Jensen, Teit Jacobsen og Ari Mohr Olsen
Óbrúktur eykaleikari: Niklas Thomsen, Jákup F. Hansen og Magnus Egilsson
Á beinkinum: Jan Dam, Albert Ellefsen, Tróndur Vatnhamar, Heðin Weihe og Uni Nielsen
Dagsins maður: Teitur M. Gestsson
Dómari: Eiler Rasmussen
Hjálpardómarar: Andrew Christiansen og Andreas Petur Hansen
4. dómari: Rani A. Skaalum
Myndir: Rakul Hansen


text:
Ring
551 550
og fá serkøna vegleiðing
Microsoft Dynamics NAV
fyri 595 krónur um mánaðin
Leiga Microsoft Dynamics NAV frá STÝR og spar allar íløgur í ritbúnað, servarar og back up skipan. Slepp undan viðlíkahaldi og fá bíligari rakstur.
- Fleiri ella færri brúkarar eftir tørvi
- Klárt at taka í nýtslu innan ein tíma
- Føroysk uppseting og útskriftir
- Koyrir í Microsoft Cloud*
*Vit veita eisini NAV loysnir til egna hýsing
Fíggjarstýring | Goymslustýring | Innkeypsstýring | Framleiðslustýring | Saksstýring | Smásøla | Nethandil | Skjalaváttan | Leiðslukunning
Kom skjótt í gongd
Tað er skjótt at koma í gongd við nýggju Dynamics NAV loysnini, tí Windows Azure er klárt við infrakervinum. Fyri at gera tað enn skjótari fyri okkara føroysku kundar, hevur Stýr klárgjørt eina føroyska uppseting av Dynamics NAV, sum er við í prísinum. Hendan uppseting inniheldur:
- Kontuætlan
- Mvg uppseting
- Bókingarbólkar
- Støðisfæ
- Saksstýring
- Tilboð á føroyskum
- Faktura á føroyskum
- Kreditnota á føroyskum
- Kontoavrit á føroyskum
Tað vil siga, at fáar tímar eftir at tú hevur avgjørt at leiga Dynamics NAV frá Stýr, kanst tú logga teg á eina vælkoyrandi loysn við føroyskari uppseting. Tú kanst arbeiða í NAV umvegis Windows klientin, Web klientin, app til telefon og teldil ella SharePoint klientin.
Fyri ein royndan Navision brúkara ljóðar hetta kanska nýtt og øðrvísi. Tað er tað eisini, men í botn og grund er tað enn góða gamla Navision - bara betri og bíligari enn nakrantíð.
Windows Azure er ein opin og smidligur cloud grundpallur, sum ger tað møguligt hjá eitt nú NAV brúkarum at koyra beinleiðis á hýsingini hjá Microsoft.
Always up. Always on.
Windows Azure veitir 99,95% mánaðarliga uppitíð (SLA), so nú sleppur tú undan at hugsa um keyp og viðlíkahald av servarum, back-up osfr., bara tí at tú skalt hava eina nýggja roknskaparskipan. Hetta orðnar Microsoft fyri teg og tænastan er íroknað mánaðarliga gjaldið fyri NAV brúkarar.
Microsoft Mega Data Center í Dublin
Microsoft hevur eitt net av hýsingar miðdeplum runt um í heiminum. Ein av hesum hýsingar miðdeplum er í Dublin og hetta er fyrsta Mega Data Center hjá Microsoft uttanfyri USA, gjørt til at røkja EMEA (Europa, Miðeystur og Afrika). Fyri okkum í Føroyum er staðsetingin heppin, tí okkara høvuðssamband við umheimin gongur suður gjøgnum Bretland og tryggjar einastandandi góðar og støðugar svartíðir frá Dublin.


text:
Nógv lesa gomlu bløðini á netinum
25-02-2016
Á Landsbókasavninum eru tey fegin, tí umleið fjórði hvør føroyingur hevur vitjað føroyska Blaðsavnið á netinum, tidarrit.fo, síðan tað læt upp fyri almenninginum á móðurmálsdegnum 25. mars í fjør.
So ikki kann sigast annað, enn at fólk hava tikið væl undir við hesi tænastuni.
Nú talt er upp, vísir tað seg, at 12.773 føroyingar hava vitjað Blaðsavnið í 2015, og teir hava vitjað savnið millum tvær og tríggjar ferðir hvør. Tilsamans hava tí verið næstan 35.900 setur ella vitjanir, sum hava vart meir enn 5 minuttir. Hvør brúkari hevur í miðal hugt eftir 37 blaðsíðum.
Blaðsavnið, tidarrit.fo, er latið upp næstan tvær milliónir ferðir, og hetta eru sera høg vitjanartøl. Tá leitað hevur verið í øllum bløðunum samstundis, hava brúkarar valt hálva aðru millión síðuvísingar.
Av bløðunum, sum hava flest beinleiðis síðuvísingar frá forsíðuni, er raðfylgjan: Dimmalætting (129.056), 14. september (53.494), Dagblaðið (48.470), Sosialurin (28.422), Alt um ítrótt (10.837), Tingakrossur (10.541) og Dúgvan (10.246). Hini 34 bløðini og ritini í Blaðsavninum hava eisini verið lutfalsliga nógv brúkt.
Tað eru sum er umleið ein hálv millión síður í Blaðsavninum. Tað ber til bæði at leita og blaða í savninum, og møguleiki er eisini at gera síður til pdf og taka tær niður á egna teldu ella teldil.
Í Blaðsavninum eru flestu føroysku bløðini, frá tí at Færingetidende komu út í 1852 og øll árini upp til 1999.
Á Landsbókasavninum høvdu tey ikki væntað, at Blaðsavnið fór at fáa so góða undirtøku.
Ein grund til góðu undirtøkuna er helst, at føroyska Blaðsavnið er serligt, tí tað er ikki nógvastaðni, at tað ber til at lesa so nógv eldri blaðtilfar á netinum, sum júst í Føroyum.
Nú er hetta fyrsta árið, Blaðsavnið hevur verið atkomuligt á netinum, so kanska eru fólk eitt sindur forvitin, men vit skulu ikki gloyma, at Føroyar eru eitt lítið samfelag, har øll kenna øll, sum vit plaga at taka til, og at næstan øll onkuntíð eru nevnd í bløðunum, til dømis í sambandi við serligar hendingar ella merkisdagar.
Blaðsavnið er eisini sera hent amboð hjá teimum sum granska, skriva ella undirvísa.
Tað fer at koma uppaftur meira tilfar í Blaðsavnið. Arbeitt verður í løtuni við at gera Løgtingstíðindi og Skúlablaðið klár at leggja út. Og áhugin at talgilda enn fleiri føroyskar útgávur, til dømis tíðarrit, handrit og bøkur, og leggja hetta tilfarið á netið, er stórur. Vit eru frammarlaga á hesum øki, og tí er tað gott at vita, at hetta er eitt tiltak, sum fær so góða undirtøku.